text:
Staddur uttanlands fekk eg seinnapartin týsdagin eina telefonsamrøðu, sum fekk alt at steðga upp og standa stilt, tá mær bórust tey sorgarboð, at mín góði ítróttavinur og eisini persónligi vinur, Torleif Sigurðsson, var farin. Hann var bert 61 ára gamal, so tí kendist tað sum ein skelkur at fáa at vita, at hann ikki longur var okkara millum.
Torleif og eg komu at kennast á ungum árum, tá vit báðir róðu kapp – hann við Klaksvíkingi og eg við Havnarbátinum – og har byrjaði okkara vinskapur, og síðani hava vit havt nokk so nógv saman í fyrst og fremst ítróttahøpi. Vit sótu saman í Róðrardeild ÍSF’s miðskeiðis í 70-unum, tá vit millum annað settu í verk ta stigaskipan, sum enn í dag verður brúkt til FM-róðrarnar.
Tað var eyðsæð, at her var talan um ein mann við serligum evnum og góðum hegni, og tí var einki løgið í, at fótbólturin sendi boð eftir honum. Torleif tók við avbjóðingini og kom skjótt at standa á odda fyri føroyskum fótbólti. Saman hava vit fylgst í Ítróttasambandi Føroya frá 1980 og mong ár fram, og har fekst sjón fyri søgn, at sum stjórnarlimur og formaður í Fótbóltssambandi Føroya var Torleif altíð klárur at taka tey stóru tøkini. Hollur var hann eisini altíð í ráðum, tá á stóð.
Alla okkara tíð í ÍSF hevur felagsskapurin ment seg á øllum økjum, og leikluturin hjá Torleifi var altíð at vera tann, ið heldur vildi byggja upp, enn bróta niður. Hetta merktu ikki bara vit, sum javnan sótu á stjórnarfundum saman við honum, men hetta skoðsmál fekk hann eisini fyri sítt arbeiði í bæði norðurlendskum og alheims høpi, har Torleif var álitismaðurin burturav, ið lurtað var eftir.
Ein hin størsti eginleikin hjá Torleifi var at duga at lesa framtíðina og at hyggja frameftir. Hann tordi at hugsa stórt og dugdi væl at fáa onnur við sær. Eftir hann standa eisini stórir varðar, tí tað var ikki bara sum at siga tað, tá limaskapur skuldi vinnast í bæði UEFA og FIFA. Men við hepnari hond og stuðli frá øðrum góðum fólki fekk Torleif altjóða limaskap í lag, og tað var kanska eisini í síðstu løtu, tí nú tykjast dyrnar afturlatnar fyri øðrum smátjóðum, ið vildu nýtt Føroyar sum fyrimynd.
Trúfesti var eisini ein av styrkjunum hjá Torleifi, hvørs partur ongantíð lá eftir, tá tað ráddi um at menna ÍSF sum felagsskap – eisini eftir at skipanin við sersambondum kom. Tað var ikki altíð, at stjórnarlimir sóu stóra týdningin av at halda saman og at standa saman um tað, okkara undanfólk høvdu arbeitt so hart fyri. Hetta gav seg mangan til kennar, tá Torleif tók orðið á stjórnarfundi, tí hann vildi altíð tað besta fyri felagsskapin – bæði ítróttaliga og fíggjarliga.
Hesi gott og væl 30 árini, vit høvdu saman innan ítróttina, drógu vit altíð somu línu. Vit vóru saman um at stovna Ítróttavedding, sum í dag gevur ítróttini veldugan fíggjarligan styrk, og í olympisku nevndini royndu vit í felag at røkka hægri málum. Parturin hjá Torleifi hevur heldur ikki ligið eftir, tá talan hevur verið um Nordisk Fælleskomité, Team Norden og aðrar felagsskapir, ið hava givið føroysku ítróttini møguleika at koma út um landoddarnar.
Tá Oyggjaleikirnir byrjaðu í 1985 var sera gott samstarv okkara millum, so hesir leikir kundu vera við til at menna ítróttaarbeiðið og skapa teimum ungu nýggjar avbjóðingar. Eg kundi eisini nevnt C-HM í hondbólti, sum var í Føroyum í 1980, fyrsta uppleggið til Tórsvøll, sum ætlanin var at byggja, og nógv aftrat. Nógvar vóru ætlanirnar og nógv var eisini framt, ið metist sum sjálvfylgja í dag.
Mín góði vinur, Torleif! Eg fari at takka tær fyri alt títt arbeiði føroyskum ítrótti at frama. Mangan hevur staðið nógv á, men altíð vísti tú títt trúfesti og tína styrki, tá mest var brúk fyri tí. Nógvar eru felags upplivingarnar millum ár og dag, og tað allarbesta eftirmæli skalt tú eiga frá mær og mínum!
Tað kennist sárt, tá ein føroysk ítrótt missir eina av sínum kempum í bestu árum. Ásannast má, at tað tynnist í tí ítróttarskara, ið var kendur fyri at leggja alt sítt lív í hetta arbeiði. Menn og kvinnur falla frá og nýggj koma til, tí soleiðis er lívið. Mín vón og mítt ynski skal vera, at øll tey, sum hava virkað fyri at vinna føroyskari ítrótt bestu karmar og møguleikar, ongantíð verða gloymd, tí hetta arbeiði kann hvørki gerast upp í løtum ella døgum, so rúgvusmikið og dýrabært er tað.
Føroyskur fótbóltur hevur nú innan fyri gott og væl eitt ár mist tveir av sínum undangongumonnum í alt ov ungum árum. Fyri góðum ári síðani fór Christian Olsen, bert 60 ára gamal, og nú fór so Torleif, bert 61 ára gamal. Saknur verður í teimum, tí teir gingu á odda og vóru við til at leggja lunnar undir FSF, soleiðis sum vit kenna tað í dag.
Christian var sum fyrsti formaðurin tann, ið setti gongd á FSF, og síðani bar Torleif arvin virðiliga víðari, til hann í 2002 valdi at takka fyri seg sum oddamaður í føroyskum fótbólti. Tvey ár seinni var Torleif útnevndur sum heiðurslimur í Fótbóltssambandinum, og eisini fekk hann í 2000 heiðurskross ÍSF’s sum viðurkenning fyri sítt stóra arbeiði, føroyskari ítrótt at frama. Somuleiðis fekk hann stóran heiður frá europeisku fótbóltssamgonguni UEFA, ið eisini virðismetti gerning hansara hesi mongu árini í fótbóltsins tænastu.
Torleif var eitt samfelagsmenniskja burturav. Nú hann fór, sat hann á sekstanda ári í Klaksvíkar býráð, umframt at hann eisini var stýrislimur í SEV. Í mong ár var hann leiðari hjá Føroya Keypssamtøku í Klaksvík, og somuleiðis vísti hann hegni sum bæði reiðari og útgerðarmaður. Ei heldur slepti hann fótbóltinum heilt, tí nú at enda untist honum at sita sum formaður í Klaksvíkar Ítróttafelag í tvey ár.
Við hesum orðum drýpa vit høvur og minnast ítróttavinin Torleif Sigurðsson, ið verður saknaður av mongum, ið høvdu ta gleði onkursvegna at møta honum á lívsleið síni. Vit í Ítróttasambandi Føroya vilja sýna Elsu Mariu, Sofíu, Margrethu, Ernu og familjuni annars okkara djúpastu samkenslu. Hjá tykkum eru sorgin og saknurin størstur, men má Harrin signa og styrkja tykkum øll í komandi døgum!
Ítróttasamband Føroya
Heðin Mortensen
forseti


c: text/html

text:
Nú verður aftur farið undir eitt endurvenjingarskeið fyri børn við rørslu- og/ella menningartarni í aldrinum 0 til 14 ár á Klaksvíkar Sjúkrahúsi. Næsta endurvenjingarskeiðið verður í viku 44, 45 og 46 (1. nov. – 19. nov).
Endamálið er, at børn innan hendan málbólk fáa møguleika at venja intensivt í 3 vikur, fyri at betra um ella viðlíkahalda teirra funktiónsstøði.
Tilmelding fer fram við at ringja 454545 (lok 4507) ella spyrja eftir sjúklingaskrivstovuni.
Tilmeldingarfreistin er 8. oktober.
Um ein ynskir, fyri fyrstu ferð, at koma við til venjingarskeiðið, er neyðugt við ávísing frá barnalækna.
Venjingarnar eru 2 tímar um dagin, 5 dagar um vikuna, í 3 vikur. Neyðugt er, at ein vaksin – foreldur/stuðul – er við til venjingarnar. Ynskiligt er, at tey, ið eru um barnið dagliga, bæði frá stovni og heimi, kunnu verða við til vegleiðing í venjingum, sum barnið eftirfylgjandi kann gera dagliga.
Venjingarnar ganga fyri seg í bólkum og tí er neyðugt at børnini megna at arbeiða í bólki. Tit eru vælkomin at ringja um tit ivast í, um tilboðið passar til títt barn.
Á venjingarskeiðnum verður atlit tikið til einstaka barnið og miðað verður ímóti, at børnini á ein stuttligan hátt við sangi, spæli og rørslum, kunnu betra um teirra rørslutarn.

robotstxt: allowed

filter: keep


text:
Allar bíleggingar, ið vera gjørdar umvegis heimasíðuna hjá DutyfreeFAE skulu gjaldast við gjaldskorti, har upplýsningarnir um gjaldskortið skulu latast tá tú bíleggur ordran frá okkum.
Tú kanst gjalda við hesum kortum:
Samlaða upphæddin verður tikin av kontuni, tá tín vøra er avheinta í okkara Dutyfree – handli í Vága Floghavn. Vøra , ið er bíløgd beinleiðis á okkara heimasíðu, men sum er útseld ella á annan hátt ikki er tøk, verður strikað áðrenn vit avrokna samlaðu upphæddina.
Bíleggingar skulu verða inni 3 tímar áðrenn fráferð ella komu. Vøran kann heintast í okkara Dutyfree – handli í Vága Floghavn, og er tøk til avheintingar so leingi sum tú ferðast í tollfría økinum í Vága Floghavn. Ordrar, ið ikki eru avheintaðir sama dag sum tú í sambandi við tína bílegging hevur fráboða tín fráferð ella komu, verða strikaðir saman við gjaldingini.
Legg til merkis, at tú mást vera 18 ár ella eldri fyri at vit kunnu útflyggja bíleggingar, ið innihalda rúsdrekka- ella tubakksvørur. Um neyðugt, kunnu vit krevja samleikaprógv, áðrenn vøran verður útflýggja
Tá bílegging er gjørd fáa tygum sendandi váttan fyri móttøku av bíleggingini umvegis teldupostadressuna, ið tú hevur skrásett í sambandi við keypið.
Afturbering ella umbýtinga av vøru (Reklamatión)
Um vørar ikki er sum hon skal vera, kann hon latast inn aftur ella býtast um í okkara handli í Vága Floghavn. Er tín fráferð ella koma á flogvøllin avgreidd, kanst tú venda tær til okkara umvegis telefon ella teldupost fyri at fáa hetta avgreitt:
Telefon: +298 33 13 24
Teldupostur: dutyfree@dutyfreefae.fo
Til ber at seta seg í samband við okkum:
Duty Free FAE
c/o Vága Floghavn
380 Sørvágur
Telefon: +298 33 13 24
Teldupostur: dutyfree@dutyfreefae.fo
V-tal: 607436
Tú kanst eisini skriva beinleiðis til okkara her.


text:
Vitan fiskimanna — ein kritiskur tráður sum má takast uppaftur
Vinna13-10-2021 - 07:48 - Jóanis Albert Nielsen
Tann nú niðurlagda Fiskidaganevndin, gjørdi eitt frálíkt og sera upplýsandi arbeiði, tá tað kemur til stovnsrøkt og stovnsmetingar. Gjøgnum sjey ár skipaði Fiskidaganevndin, við fiskimonnum sum keldu, fyri egnum metingum av týðandi fiskastovnum kring Føroyar.
Hesar stovnsmetingar vístu seg at vera snórabeinar, og tað má sigast at vera stórt spell, at tað arbeiðið sum táverandi formaðurin í Fiskidaganevndini, Dennis Holm, stóð fyri saman við Hertu Olsen, ið var skrivari, ikki helt fram. Men tíverri datt jú Fiskidaganevndin burtur við tí nýggju lógini um sjófeingi, sum kom í 2018; hóast vit fingu nýtt Landsstýri, umleið hálvtannað ár seinni, sum broytti ta nýggju lógina rættiliga munandi, lá tann avtikna Fiskidaganevndin eftir og kom ikki afturí aftur.
Spurningurin er so um, hvussu klókt ella óklókt tað var at niðurleggja Fiskidaganevndina. Tann sera beinrakna stovnsmetingin nevndin skipaði fyri í samstarvi við fiskivinnuna, átti kanska so ella so at verðið loftað yvir í annan bygnað. Talan var nevniliga um eina nyttiga og virðismikla stovnsmeting, og tí eigur at verða umhugsað, hvussu hetta góða arbeiðið, møguliga kundi verðið tikið upp av nýggjum og hildið koyrandi framyvir.
Eins og Dennis Holm tá vísti á, so er tað av týdningi, at pláss verður givið í tí almenna rúminum, fyri at umrøða vísindaligt arbeiði kritiskt, og at vit eiga at hava í huga, at vísindini eru ymisk, og at einki forgjørt er í at vísindafólk hava ymiskar meiningar um eitt givið evni, og at ymisk modell, sum verða brúkt í metingum og prognosum hava ymiskar veikleikar og ymiskar styrkir.
“Ikki er óvanligt at kjakast um vísindalig úrslit og um hvussu sterk úrslitini eru,” skrivað hann í einum lesarabrævi. “Haldi ikki at vit skulu vera so bangin fyri at kjakast opið um hvussu neyvar og haldbarar stovnsmetingar o.a. á Havstovuni eru.”
Hann segði víðari: “Bæði Havstovan og Fiskidaganevndin koma við vitan um fiskastovnarnar undir Føroyum. Høvuðsmunurin er helst at Fiskidaganevndin fær til vega vitan, sum er beint her og nú, meðan vitanin (serliga um gýtingarstovnar og tilgongd) sum Havstovan kemur við er merkt av ávísari óvissu fyri tey ‘nýggjastu’ árini.”
“Stór ábyrgd er løgd á politiska myndugleikan, sum hevur staðfest at tey vilja fylgja vísindaligu ráðgevingini um fiskastovnar undir Føroyum,” legði Dennis Holm afturat. “Spurningur er so um man vil gera tað í blindum ella við einum ísletti av sunnum fornufti, har sjálvur innsatsurin (tal á skipum í vinnu) verður tikin við í metingina og viðgerðina.”
Sigast má, at Fiskidaganevndin undir hansara leiðslu, tók ein kritiskan tráð upp, sum hevur betur uppiborið enn at verða sleptur. Tí væl vita vit at lívfrøðingar vita ofta best um lívfrøðilig viðurskifti, eins og havfrøðingar um havfrøðilig viðurskifti; og vit vita eisini at turr og neyv støddfrøði er hvat hon er, og eingin persónur við nøkulunda skili man heldur seta spurning við hana. Men vit vita samstundis, ikki tess minni, at ráðgeving um fiskivinnu inniber ymiskar tulkingar — at hesar byggja nevniliga ikki burturav á hvørki reina havlívfrøði ella turra støddfrøði.
Eisini vita vit, at tað finnist ein táttur, sum eitur søga, ein annar sum eitur vinnulig áhugamál, og aftur nakað ið nevnist politisk áhugamál. Ja, tað finnast enntá eisini vísindi, sum snúgva seg um at granska, hvussu ymiskt annað enn júst saklig atlit kunnu ávirka — og tey ávirka vissuliga —arbeiðið hjá ymiskum fólkum, eisini vísindafólkum. Tí vísindafólk eru sjálvandi eisini, eins og øll onnur, einstaklingar við ymiskum styrkjum og ymiskum veikleikum.
Alt hetta snýr seg hóast alt um okkara felags tilfeingi, okkara felags tilveru og okkara felags framtíð. Og tað merkir í síðsta enda, at hvørki fiskimenn, granskarar ella onnur sleppa undan at læra seg betur at skilja hvønn annan, soleiðis at samskiftið kring okkara fiskivinnustýring og annað av samfelagsligum týdningi verður so munadygt, skynsamt, fordómsfrítt og burðardygt sum gjørligt.
Tað kemur sjálvandi altíð at vera so, at tað finnist eitt hav av vitan, sum enn ikki er skrásett alment. Og her er tað heldur eingin loyna, at sera nógv vitan av týdningi fyri okkara samfelag, vinnu, mentan og søgu — ja, sum vera man eisini fyri vísindaliga gransking — er til staðar millum núverandi og fyrrverandi fiskimenn. Eingin ivi kann heldur vera um, at tað hevði verið sera gagnligt fyri framtíðar stovnsmetingar, um hendan vitan varð samlað og skipað, so hon kann gerast tøk fyri bæði lærd og leik. Tað hevði av sonnum kunnað verið ein dýrgripur fyri alt samfelagið.
Føroya Fiskimannafelag


text:
Flóttafólk – okkara felags ábyrgd
2021-08-27 10:41
Kjakið um flóttafólk er kyknað uppaftur, nú fjøldir av ræðsluslignum fólki flýggja undan óhugnaliga Talibanstýrinum í Afghanistan.
Tað er ikki løgið at kjak um slíkar støður eru nógv merkt av kenslum. Vit liva í eini tíð, har vit dagliga fáa myndir bornar inn í okkara heim av ræðuleikunum úr stóru verð, og tað ávirkar okkum. At síggja foreldur tveita smábørn uppum píkatráðir í vón um, at onkur loftar teimum hinumegin, tað broytir okkurt innaní okkum.
Sum tá grannahúsini brenna
At síggja hesar ræðuleikarnar er sum at vakna um náttina við at eldur er í húsunum hjá grannanum. Tá hugsar tú ikki um rættindi, skyldur, hvør hevur ábyrgd ella um tær ferðirnar, tá tú og grannin hava verið ósamdir um okkurt. Tað einasta tú hugsar um, er at fáa grannafamiljuna út úr logandi húsinum, tí annars doyggja tey.
Tá tey eru útkomin syrgir tú fyri, at tey fáa tak yvir høvdi og klæði á kroppin. Og kanska mugu tey flyta inn til tín at búgva í eina tíð. Tankin er, at tá eldurin er sløktur, og húsini eru bygd uppaftur, skulu tey flyta heimaftur til sín sjálvs.
Mugu hava greiðar reglur
Men hvat er tað vit ræðast við flóttafólkum?
Eitt sum mong ræðast – fyri aftur at brúka myndina av grannanum – er, at tey ikki vilja flyta út aftur, tá viðurskiftini eru blivin normal heima hjá teimum sjálvum, og kanska vilja tey heldur ikki arbeiða, nú tey hava vant seg við, at tú gevur teimum mat og klæði. Og so kann tað eisini henda, at tey taka teirra vanar við sær inn til tín. Tað sum tey plagdu at gera heima hjá sær sjálvum, skal nú eisini galda inni hjá tær. Hetta er tað sum mangan er miseydnað, tá tjóðir hava vilja hjálpt onkrum neyðstøddum. Men hetta nýtist ikki at enda soleiðis. Tað krevur bara, at vit eru fyrireikaði til slíkar støður.
Húsið brennur
Fyri mær er eingin ivi um, at “húsið brennur” í Afganistan í løtuni. Vit hava øll skyldu at hjálpa hesum neyðars fólkunum út, tí annars er teirra lív í vanda.
Hvar tey flyta inn, er tann næsti spurningurin. Vit eiga at vera opin fyri, at onkur kann flyta inn til okkara, men eg ivist í, um besta loysnin í hesum førinum er at flyta fólk um hálvan jarðarknøttin. Helst verða hjálparpengarnir munandi betur nýttir aðrastaðni. Fleiri hava sagt, at vit skulu “hjálpa á staðnum”. “Á staðnum” kann ikki vera í Afganistan, tí har eru fólk ikki trygg. Talan má tí vera um okkurt av grannalondunum hjá teimum.
Undir øllum umstøðum eiga vit at vera opin fyri, at vit hava eina felagsábyrgd, og vit eiga at hava greiðar fyriskipanir um, hvussu vit best kunnu hjálpa fólki undir slíkum truplum umstøðum - tí hjálpa, tað skulu vit.
Helgi Abrahamsen
løgtingsmaður


text:
Tá ið borgarstjórin samanber ætlanirnar, hann hevur í dag, við ætlanirnar ið vórðu umrøddar í 2010, er tað púra hvør sítt mál, og var tá talan um eina útbygging. Antin hevur hann ikki sett seg nóg væl inn í málið, ella tosar hann ímóti betri vitan
Fyri átta árum síðani, í januar 2010, setti bygginevndin, ið arbeiddi við útbygging av Klaksvíkar Sjúkrahúsi, seg í samband við Klaksvíkar Kommunu og spurdi, um tey kundu kunna býráðið um tiltrongda útbygging av sjúkrahúsinum. Sum borgarstjóri kallaði eg býráðið saman 26. januar 2010. Ætlanin við kunningarfundinum var at fáa býráðið at melda út, um vit vildu verða viðspælari í sambandi við útbygging av sjúkrahúsinum fyri áleið 60 mió. kr.
Dagskráin hjá bygginevndini var at útbyggja verandi sjúkrahús við væl øktum fermetratali í trimum hæddum, norðurúr verandi sjúkrahúsi. Tey ynsktu eisini at umrøða, um henda útbygging møguliga kundi fevna um kommunulæknar, apotek, røntgen, almannaverk, skaðastovu, amb., endurvenjing, hjálpartól, heilsutrygd o.s.fr. Ein leistur tey kendu frá Svøríki og Finnlandi.
Eftir kunningarfundin var býráðið samt um at svara soleiðis: “Sagt skal verða frá, at býráðið fegnast um hesar ætlanir um útbygging og nútímansgerð av Klaksvíkar Sjúkrahúsi og er jaliga sinnað yvir fyri at viðvirka í fremjingini av verkætlanini í tann mun hetta tilkemur kommununi.
Býráðið tekur undir við málinum hjá bygginevndini, at útbyggingin, umframt sjálva sjúkrahús-útbyggingina, skal savna fleiri tænastur á heilsuøkinum v.m. undir sama tak, og býráðið er sinnað at arbeiða víðari við møguleikanum, at kommunulæknaviðtalur gerast partur av hesari útbygging. Vit vænta at frætta aftur frá bygginevndini hesum viðvíkjandi, soleiðis at ein leistur kann verða lagdur fyri ta víðari tilgongdina.”
Henda ætlan, ið borgarstjórin nevnir frá 2010, endaði við eini ógvuliga barberaðari útgávu uppá knappar 15 mió. kr. ið vórðu játtaðar í 2012, meðan Karsten Hansen var landsstýrismaður. Hesin peningur rakk ikki til nakra útbygging, men varð brúktur til hart tiltrongdar og neyðugar umvælingar, eins og bygging inni á verandi sjúkrahúsi og harvið endaði tað málið. Longri er tann søgan ikki.
Tá ið borgarstjórin nú ákærir bæði Elsebeth Mercedis Gunnleygdóttir og meg fyri, at vit nú ikki taka undir við einum máli, ið vit tóku undir við í 2010, so veit borgarstjórin, ella átti hann at vita, um hann hevði sett seg inn í málið, at hetta er púra eitt nýtt mál og tí ikki kann samanberast við útbyggingarætlanirnar á Klaksvíkar Sjúkrhúsi, ið bygginevndin kunnaði býráðið um í 2010.
Býráðið ikki viðgjørt málið
At borgarstórin, ið eisini er landspolitikari, hevur gjørt eina semju við sitandi landsstýrissamgongu, uttan at hann hevur lagt hetta fyri býráðið, ið er hoyringsmyndugleiki, er ómetaliga óheppið og átalu vert. Tað sum er so umráðandi nú er, at vit fáa tað rætta og ikki nýta pening uppá nakað vit longu hava uppbygt.
“Heildarætlanin fyri heilsutænastur í Norðurøkinum”, ið varð løgd fyri býráðið í 2016, sum umboð fyri Klaksvíkar Kommunu og Klaksvíkar Sjúkrahús løgdu úr hondum, skuldi vera eitt arbeiðsskjal og samtykti býráðið tá, at hvørt av teimum 10 átøkunum í ætlanini skuldu viðgerðast og leggjast fyri sum sjálvstøðug mál. Hetta er heldur ikki gjørt.
Tær 15 mió. kr. ið Løgtingið nú skal játta, bera onga útbygging ella menning av Klaksvíkar Sjúkrahúsi við sær og avtalan borgarstjórin hevur gjørt við landsstýrissamgonguna er at kommunulæknarnir skulu flyta úr góðum hølum, ið eru bygd til endamálið inn á eitt gamalt røktarheim. Hetta er ikki viðgjørt í býráðnum, hetta gevur onga meining og er hetta heldur ikki í tráð við tær ætlanir ið lógu í kortinum í 2010.
Gunvá við Keldu
Býráðslimur


text:
Veðrið í vikuni, sum kemur
Í stuttum gott veður fyrstu dagarnar, lítið vindur og fyri tað mesta turt, men hóskvøldið og til og við vikuskiftið eitt sindur meiri vindur, men framvegis turt.
Orsøkin er eitt hátrýst, sum fer at leggja seg yvir okkara leiðir næstu vikuna. Miðjan á hátrýstinum fer at liggja yvir bretsku oyggjunum og Norðsjónum og fer at senda lýggja og turra luft ímóti Føroyum. Tí fer lýggj luft at koma hendan vegin úr suðurættum frá týsdegnum at rokna.
Veðrið í vikuni, sum kemur, dag fyri dag:
Mánadagin: Landnyrðingur og norðan, minni enn 5 m/s. Ein løta við regni um morgunin, men annars turt. Skýggjað og sólglottar.
Hitin mánadagin fer at liggja um 2-3 stig.
Týsdagin: Um náttina vestan, men tíðliga um morgunin sunnan, undir 5 m/s. Turt allan dagin, men tó okkurt ælið við regni um kvøldið. Um kvøldið fer ættin í útsynning.
Hitin týsdagin fer at veksa úr 3 upp í 7 stig.
Mikudagin: Útsynningur-vestan, sum út á dagin gongur niður ímóti suðuri. Vindferðin fer ikki upp um 5 m/s. Turt allan dagin, skýggjað og sólglottar.
Hitin mikudagin fer at liggja um 6-7 stig.
Hósdagin: Suðurætt allan dagin, Vindurin fer at veksa úr 5 m/s um náttina upp í 10 til 15 m/s seint seinnapartin. Um kvøldið minkar aftur. Turt allan dagin. Skýggjað og sólglottar.
Hitin hósdagin fer at liggja um 6-7 stig.
Fríggjadagin: Sunnan ella útsynningur-sunnan, 10 til 15 m/s. Turt og skýggjað – sólglottar í støðum.
Hitin fríggjadagin fer at liggja um 7-8 stig.
Leygardagin: 10 til 15 m/s av suðuri allan dagin. Turt og skýggjað við sólglottum.
Hitin leygardagin fer at liggja um 7-8 stig.
Sunnudagin: Júst sum við leygardegnum, so eru 10 til 15 m/s av suðuri allan dagin. Turt og skýggjað við sólglottum.
Hitin sunnudagin fer at liggja um 7-8 stig.


text:
- Tíðindi, mentan og ítróttur
Eik-málið er útsett
Partarnir vilja fyrst gera seg lidnar við málið um Danska Eik Banka í Eystara Landsrætti.
Fíggjarligt støðufesti hevur stevnt leiðsluni í gamla Eik fyri at hava havt ábyrgd av, at bankin fór av knóranum á heysti 2010.
Rættarfundur um leiðsluna í gamla Eik banka var settur á skrá til í morgun, í morgin og mikudagin. Men tá ið útvarpið møtti upp fyrrapartin, stóðu hølini tóm.
Alt málið um leiðsluna í gamla Eik er útsett til 27. august. Orsøkin er, at rættarmálið um danska Eik banka, sum hevur verið í Eystara landsrætti, samstundis er minkað í vavi, og at partarnir nú vilja avgreiða danska málið fyrst.
Peter Flügge er ein av dómarunum í rættarmálinum um leiðsluna í gamla Eik.
- Partarnir hava ynkst at útseta málið. Har er ein broyting í próvførsluni í einum máli, sum er líkt hesum máli, sum er í Eystara landsrætti, har talið av vitnum er minkað munandi. Tað hevur eisini við sær, at málið í Eystara landsrætti helst verður avgreitt fyrr, enn væntað varð áðrenn. Ein treyt fyri hesum er tó, at málið Føroya Rætti verður útsett, sigur Peter Flügge.
At málið nú verður útsett hevur tó ikki við sær, at dómur í málinum fer at koma seinni.
Danska málið verður avgreitt í august, og tí fara partarnir at kunna hugsavna seg um føroyska málið í heyst, sigur Peter Flügge.
Tak niður
Sí eisini


text:
Rabindranath Tagore
Rabindranath Tagore (føddur 7. mai 1861, deyður 7. august 1941) var ein indiskur rithøvundur, komponistur, heimspekingur, málari og tónleikari. Hann vann 1913 Nobelvirðislønina í bókmentum sum tann fyrsti perónsurin úr Asia. Hann er ættaður úr Kolkata og byrjaði at skriva yrkingar longu sum átta-ára gamal. Hann útgav sína fyrsta yrkingasavn í 1877, og fór sum 16-ára gamal í holt við at skriva sína fyrstu skaldsøgu og sjónleikir. Seinni í lívinum stuðlaði hann indiska stríðnum fyri fullveldi og gjørdist vinmaður við Mahatma Gandhi. Hann er skrásettur sum høvundin handan tjóðsangin hjá Bangladesh.
Bókaútgávur í úrvali[rætta | rætta wikitekst]
- — Allar tær útgivnu bøkurnar eru skrivaðar á Bengali —


text:
Ert tú áhugað/ur í einum starvi á Hotel Hafnia, Hotel Brandan, Húsagarði, Katrinu Christiansen ella Kafe Kaspar, ert tú altíð vælkomin at senda eina umsókn til okkara.
Allar umsóknir verða viðgjørdar í trúnaði. Vinarliga nýt umsóknarformularin niðanfyri.
Sí tøk størv niðanfyri.
Hotel Hafnia
Tænaralærlingur til Hotel Hafnia
Vikuskiftis- og kvøld tænarar til Hotel Hafnia
Hotel Brandan
Morguntænari til Hotel Brandan
Náttarvørður til Hotel Brandan
Kondittaralærlingur til Hotel Brandan
Húsagarður
Katrina Christiansen
Tænarar til Katrinu Christiansen


text:
Lat okkum vera virkin saman í oktober!
Nú heystið er byrjað og dagurin gerst styttri, hevur tað týdning at halda fram at gera okkurt gott fyri sálarligu heilsuna, hóast tað kann tykjast tyngri enn um summari. Vit vita, at tað at vera virkin kropsliga, sálarliga, sosialt og andaliga, er fyrsta stigið til at betra um sálarligu heilsuna og varðveita góða sálarliga heilsu.
Fólkaheilsuráðið hevur tí avgjørt at endurtaka væleydnaða ABC átakið, sum í januar legði dent á at vera virkin – hesaferð eitur átakið tó “Virkin oktober”.
Tríggir álmanakkar
“Vit hava enn einaferð gjørt nakrar álmanakkar, hesaferð til ávikavist børn, ung og vaksin. Teir innihalda eina rúgvu av hugskotum til, hvussu tú hvønn dag í oktober kann gera nakrar smáar gerðir, sum kunnu styrkja tína sálarligu heilsu og gera, at tú kennir teg betri fyri.
Tað er upp til tín, um tú vilt fylgja uppskotunum hvønn dag, av og á, brúka álmanakkan sum íblástur, ella um tú hevur tíni egnu hugskot til, hvussu tú vilt vera virkin í oktober. Tað eru tær smáu gerðirnar sum telja, men tess meira virkin tú ert á ymiskar mátar, tess betri er tað fyri sálarligu heilsuna” sigur Monika Mohr, samskipari í Fólkaheilsuráðnum.
Sóley, sum brúkti álmanakkan í januar, og sum vann eina kapping í hesum sambandi heldur, at álmanakkin virkar sum ein góð áminning um at vera virkin, og at tað er stuttligt at fylgja uppskotunum, tí tú gert ein eyka innsats. Sóley brúkti álmanakkan soleiðis:
“Eg havi brúkt álmanakkan sum eina vegleiðing. Eg havi roynt at fylgt álmanakkanum, og um tað ikki passaði inn, so havi eg bara hugsað at vera virkin uppá onkran annan máta. Næstan hvønn dag havi eg hugt eftir honum og roynt at gjørt okkurt“.
Álmanakkarnir leggja upp til, at tú ert virkin, bæði fyri teg sjálvan, saman við øðrum og gert okkurt, sum gevur meining fyri teg. Kanska fært tú áhuga í nýggjum frítíðarítrivum ella fært nýggjar vanar, sum tú tekur við tær inn í nýggja árið.
Álmanakkarnir kunnu takast niður sum prent ella mynd á heimasíðuni hjá Fólkaheilsuráðnum www.folkaheilsa.fo og uppsløg fyri hvønn dag eru eisini at finna á Facebook síðuni “ABC fyri sálarliga heilsu” og Instagramsíðuni “Folkaheilsuradid”.
Gev øðrum íblástur til at vera virkin
Í sambandi við Virkin oktober, skipar Fólkaheilsuráðið eins og í januar fyri eini kapping á sosialu miðlunum, har endamálið er at føroyingar kunnu fáa íblástur frá hvør øðrum til at vera virkin í oktober.
“Í januar var kappingin bert á Instagram, og tá var hon somikið væleydnað, at føroyingar løgdu yvir 700 myndir á Instagram, sum vístu, hvussu tey vóru virkin í januar. Vit vóna at føroyingar taka líka væl undir við kappingini hesaferð.
Endamálið er ikki at samanbera seg við onnur, men at geva øðrum íblástur til at vera virkin í oktober og vísa, at øll kunnu vera virkin uppá onkran máta, og hvussu einfalt tað kann vera at gera okkurt gott fyri sálarligu heilsuna” sigur Magni Mohr, formaður í Fólkaheilsuráðnum.
Tú kanst luttaka í kappingunum uppá tveir mátar og leggja so nógvar myndir út, sum tú hevur hug:
Facebook: Fylg síðuni “ABC fyri sálarliga heilsu” og hygg eftir okkara uppslagi við eini vegleiðing um luttøku.
Instagram: Fylg síðuni “Folkaheilsuradid” og hygg eftir okkara uppslagi við eini vegleiðing um luttøku.
Vinningurin er ein spa-uppliving fyri tvey í Ress Spa virðið kr. 2.700.
Frá virkin januar til virkin oktober
Í januar skipaði Fólkaheilsuráðið fyri einum nýggjum átaki, sum æt “Virkin januar”, sum er ein partur av verkætlanini ABC fyri sálarliga heilsu. Átakið var somikið væl eydnað at fleiri átøk spruttu burturúr hesum. Seks “virkin” átøk í kommunum og privatum fyritøkum hava verið mánaðirnar aftaná, og fleiri av teimum hava hepnast óføra væl.
Fólkaheilsuráðið skipar fyri bæði Virkin oktober og ABC vikuni í oktober, og tí er hettar ein mánaði, har Fólkaheilsuráðið veruliga roynir at skapa tilvit um, hvussu stóran týdning tað hevur at gera okkurt gott fyri sálarligu heilsuna.
Góðan virknan oktober!
Fólkaheilsuráðið
Leinkja til heimasíðuna: https://www.folkaheilsa.fo/ti%C3%B0indi/lat-okkum-vera-virkin-saman-i-oktober


text:
Hetta er ein áminning til luftbornu valsendingarnar uppundir Løgtingsvalið, um at taka upp viðurskiftir, ið felagsskapir hava borið fram. Hetta eru viðurskifti, ið veruliga kunnu gera mun fyri einstaka føroyingin. Tí er tað umráðandi, at hesir spurningar framhaldandi koma á breddan.
Saman við nógum øðrum feløgum og felagsskapum, hevur Pedgogfelagið eisini víst á nøkur viðurskifti, ið hava alstóran týdning fyri námsfrøðiliga fakið.
Her undir lista vit nakrar av teimum problematikkunum, ið vit hava víst á seinastu vikurnar.
Trot á arbeiðsorku.
Allar hendur eru upptikinar og trot er á arbeiðsmeði um alt landið. Bara á sáttmálaøkinum, ið Pedagogfelagið umboðar, er tørvur á hundratals námsfrøðingum og hjálparfólkum. Hvussu loysa vit hendan trupulleikan?
Minimumsnormering.
Pedagogfelagið ynskir eina minimumsnormering. Minimumsnormering á dagstovnaøkinum merkir, at eitt minstamark av starvsfólkatímum til barnið, skal tryggja, at barnið fær sínar grundleggjandi tørvir nøktaðar. Eingin lóg er á hesum økinum í løtuni og gevur tað kommunum møguleika at raðfesta og spekulera í námsfrøðiligu dygdini á stovnunum.
Vælferðarlógin.
Føroya Pedagogfelag heldur tað hava avgjørdan týdning, fyri sosialpedagogiska økið, at Vælferðarlógin kemur í gildið, og lógarverkið, ið liggur til grund fyri, at virksemið verður dagført og greitt. Hetta hevur eisini alstóran týdning fyri tann einstaka borgaran, ið skal liva við tænastum frá tí almenna.
Hendan lógin hevur verið ávegis í fleiri ár. Nógv arbeiði og orka liggur í arbeiðinum. Flestu partar kunnu taka undir við tí í verandi líki.
Stytt arbeiðsvika.
Vit gleðast um, at flestu flokkarnir taka undir við at stytta arbeiðsvikuna. Pedagogfelagið hevur eitt uppskot klárt, ið er eftir sama leisti sum í 1978, tá arbeiðsvikan fór úr 42 tímum niður í 40 tímar. Fleiri sáttmálar á arbeiðsmarknaðinum áseta longu eina fulla arbeiðsviku styttri enn 40 tímar.
Almenn lønartalva gerast.
Fleiri fakfeløg hava í fleiri umførum gjørt semju við arbeiðsgevaran um, at hetta arbeiðið skal gerast, og krevur tað, at politiskur vilji eisini er fyri at fáa hetta raðfest. Ein slík lønartalva eigur at gerast meira tíðarhóskandi og gera upp við kynsmunir á lønunum. Pedagogfelagið hevur við javild verið við í hesari tilgongd, men tíverri letur til, at stíður er komið í arbeiði.
FØROYA PEDAGOGFELAG


text:
Fuglberg og Skoraberg komi aftur tíðliga í morgun. Teir høvdu partrola sunnanfyri Føroyar. Teir høvdu 250.000…
Tag: Fuglberg
Fuglberg og Skoraberg høvdu 200.000 pund í gjár
Fuglberg og Skorberg eru komnir inn. Teir hava partrola eystanfyri. Teir høvdu 200.000 pund, tað mesta…
Skoraberg og Fuglberg komin aftur við 250.000 pundum
Skoraberg og Fuglberg eru komnir aftur. Teir hava partrola eystanfyri. Teir høvdu 250.000 pund og meginparturin…
Fuglberg og Skoraberg eru komnir aftur við umleið 235 tonsum
Teir komu aftur á Klaksvík tíðliga í morgun og hava teir partrola sunnanfyri Føroyar. Teir hava…
Fuglberg og Skoraberg eru komnir aftur við umleið 210 tonsum
Teir komu aftur á Klaksvík tíðliga í morgun og hava teir partrola sunnanfyri Føroyar. Teir høvdu…
Fuglberg og Skoraberg komnir aftur við 200 tonsum
Teir komu aftur á Klaksvík tíðliga í morgun og hava teir partrola sunnanfyri Føroyar. Teir høvdu…
Fuglberg og Skoraberg komnir aftur við 225 tonsum
Teir komu aftur á Klaksvík klokkan 04:10 í morgun og hava teir partrola sunnanfyri Føroyar. Teir…
Skoraberg og Fuglberg komin aftur við 160.000 pundum
Skoraberg og Fuglberg komu aftur klokkan 08:50 í morgun. Teir hava partrola eystanfyri. Teir høvdu 160.000…
Skoraberg og Fuglberg eru komnir inn við 120.000 pundum
Skoraberg og Fuglberg komu aftur í nátt. Teir høvdu partrola eystanfyri. Teir høvdu 120.000 pund og…
Skoraberg og Fuglberg komin aftur við 210.000 pundum
Skoraberg og Fuglberg eru komnir aftur. Teir hava partrola eystanfyri. Teir høvdu 210.000 pund og meginparturin…


text:
Álop á okkara vunnu rættindi
36 fakfeløg samdust fyrrapartin fríggjadagin um at seta tiltøk í verk fyri at mótmæla tí grova álopi, sum landsstýrið ætlar at fremja móti rættinum til fakligt stríð.
Nær og hvørji tiltøk verða sett í verk, verður kunnað um í vikuskiftinum.
Vit leggja dent á, at stríðsstig vera tikin fyri at mótmæla hesum álopi, sum er á veg í løgtingið.
Vit hava álit á, at arbeiðsgevarar og Pedagogfelagið finna eina loysn, um tey ikki vera álopin av løgtinginum.
Meðan samráðingar hava verið á arbeiðsmarknaðinum hevur landsstýrið lagt ráð um, hvussu man við lóg kann blanda seg upp í galdandi reglur um samráðingar á arbeiðsmarknaðinum.
Vit halda, at grova álopið er, at landsstýrið nú ætlar at tvinga úrvald fólk, sum annars eru í lógligum verkfalli aftur til arbeiðis. Og stjórarnir skulu velja, hvør skal í verkfall.
Hetta er at blanda seg upp í tær grundleggjandi reglur, sum eru galdandi í eini samráðingarstøðu.
Tá landsstýrið á henda hátt skúgvar allar avtalaðar reglur og siðvenjur til viks, so kenna vit okkum ikki longur bundin at avtalum um stríðsstig.
Lív og heilsa
Tá landsstýrismaðurin saman við stjóranum á Almannaverkinum brúkar lív og heilsu, sum grundgeving fyri at taka verkfalsrættin frá úrvaldum fólki, er hetta bara eina undanførsla fyri einum skipaðum álopi á lógligt fakfelagsstríð.
Sleppa arbeiðsgevararnir at brúka lív og heilsu sum almenna grundgeving fyri at taka verkfalsrættin frá fakfeløgunum, er spurningurin bara, hvør næsta grundgeving verður.
Vit ásanna, at lív og heilsa ikki skal setast í vanda, men hetta eiga arbeiðsgevarar og fakfeløg at loysa eftir teimum reglum og siðvenjum, sum longu eru galdandi og sum higartil hava verið nøktandi. At leggja í hendurnar á stjóranum á Almannaverkinum at avgera, nær lív og heilsa er í vanda, er ikki í lagi.
Vit halda hetta er eitt sera harðligt og óneyðugt álop, sum landsstýrið nú ætlar at fremja.
Vit halda, at løgtingið skal halda seg frá hesum og lata partarnar brúka tey amboð, sum eru og hava verið galdandi fyri fakligar ósemjur – og sum higartil hava kunnað loyst allar ósemjur.
Fakfeløgini á fundi í Smæruni 18. juni 2021


text:
Fyrst skal ein Linux servari stovnast. Ubuntu 18.04 LTS og 20.04 LTS eru supporterað í løtuni, umframt RHEL 7.3 og 8 ella nýggjari (pr. Mai 2021).
Vanlig krøv til Linux, tvs. minimum 40GB disk 4 GB RAM, og 1 CPU core.
Tá Ubuntu er installerað, skal X-Road Security Server installerast sambært hesari vegleiðing:
https://github.com/nordic-institute/X-Road/blob/develop/doc/Manuals/ig-ss_x-road_v6_security_server_installation_guide.md
Eisini kann X-Road Security Server koyra á Red Hat Enterprise Linux (RHEL). Her verður installera eftir hesi vegleiðing:
https://github.com/nordic-institute/X-Road/blob/develop/doc/Manuals/ig-ss_x-road_v6_security_server_installation_guide_for_rhel.md
Legg til merkis at ístaðin fyri pakkan xroad-securityserver, so skal xroad-securityserver-fo installerast. Hesin inniheldur m.a. føroysku uppsetingina til lyklalongd til føroysku certifikatini.
Fyri at lætta um installatiónina tá talan er um at installera fleiri trygdarambætarar samstundis, so mæla vit til at Ansible verður brúkt. Ansible er eitt scripting amboð, sum automatiserar installeringina.
Meira um Ansible installatión á hesi síðuni.
Áðrenn arbeitt verður víðari við X-road, eru nøkur skeið sum eru áhugaverd at taka. Tú kanst finna hesi skeiðini her: https://x-road.thinkific.com/.
Public IP og DNS
Trygdarambætarin skal hava eina public ip og eitt DNS navn. Hetta verður sett upp áðrenn umsóknin til Heldina verður send inn. Sí stig 2 ísv. vegleiðing til umsóknina. DNS navn og public IP uppsetingin verður ikki lýst her, tí tað avhongur av internet og hýsingarveitara. Næsta punkt lýsir tó hvat er neyðugt at uppseta í firewall.
Trygdarambætarin skal eisini hava eina statiska interna IP-adressu og hetta verður uppsett við netplan á Ubuntu.
Uppseting av firewall
Inngangandi portur frá internetinum
Portur fyri ingangandi portur frá tí eksterna netinum til trygdarambætaran. Her skal port forward eisini gerast. Tað er eisini neyðugt at loyva hairpin fyrispurningar, so at trygdarambætarin kann samskifta við seg sjálvan á public ip.
TCP 5500 - Samskiftið millum trygdarambætarar.
TCP 5577 – Fyrispurningar av OCSP aftursvarum millum trygdarambætarar.
Útgangandi portur til internetið
Portur fyri útgangandi ambætarasambindingum til tað internetið.
TCP 5500 - Samskiftið millum trygdarambætarar.
TCP 5577 - Fyrispurningar av OCSP aftursvarum millum trygdarambætarar.
TCP 4001 – Samskifti við tann sentrala servaran.
TCP 80 – Niðurtøka av globalari uppsetan frá tí sentrala servaranum.
TCP 80,443 – Vanligastu OCSP og tíðarlog tænastur.
Inngangandi portur frá tí interna netinum
Portur fyri teimum inngangandi sambondunum frá tí interna netinum til trygdaranbætaran um trygdarambætarin er í DMZ ella í einari sonu fyri seg.
TCP 4000 – Brúkara interface og REST API viðger (lokala netið). Tað má ikki vera gjørligt at fáa samband gjøgnum internetið!
TCP 22 - Fyri SSH sambond.
TCP 80, 443 – Atgongdspunkt hjá kt-skipanum (í tí lokala netinum). Tað má ikki vera gjørligt at fáa samband til hesi portir frá internetinum. Um tað er opið til tað eitt eksternt net, so er IP filtrering stórliga viðmælt.
Útgangandi portur til tað internað netið
Portur fyri útgangandi sambond til tað interna netið frá trygdaranbætaranum.
TCP 80, 443, (møguliga brúk fyri fleiri td. 8080, 81, 82) – Hetta er til samskifti til lokalar KT skipanir sum hava endapunkt sum skulu á Heldina. Fyri nakrar hýsinga veitarar skulu IP-adressurnar hjá endapunktunum verða upplýstar í samband við umbøn av net.
TCP 2080 – Samskifti millum trygdarambætara og data eftirlit daemon (á localhost sum default).


text:
Dag og dagliga lesa vit um og síggja myndir av flóttafólkunum, ið flýggja í smáum og størri bátum. Tað ið hesi menniskju fara ígjøgnum er ringt, fyri ikki at siga ógjørligt, at ímynda sær. Flestu teirra hava mist alt. Nógv hava sæð og verið vitnir til ræðuleikar, sum merkja tey fyri lívið. Hetta hevur skapt ein ovurstóran tørv á hjálp, og Reyði krossur roynir eftir besta førimuni at fáa hjálpt hesum fólkum. Hvør einasta hjálpandi hond ger mun. Tí byrji eg hesa innsavnan, so tey ið hava møguleika at hjálpa, skjótt og ómakaleyst kunnu veita tað tey hava ráð til. Seinasta innsavnan eg stovnaði, vísti á, at í felag ber til at lyfta eina uppgávu, sum ikki letur seg gera eina. Minsta inngjald er 50 kr. Og eg hugsi so, at um man bert hevur ráð til 25 kr, so kanska onkur annar eisini hevur ráð til at lata 25 kr, og tað er 50 kr í alt. Og alt ger mun, siga tey á Reyða krossi. Vónandi fáa vit lyft og hjálpt saman. Kh. Jensina Olsen
Update your browser to view this website correctly. Update my browser now


text:
Tíðindi, Uppskriftir
Trý góð ráð tá tú bakar bollar
Heimabakaðir bollar eru sjálvsagdir til nógv høvi sum t.d. føðingardagar og í hugnaligar løtur í gerandisdegnum. Bestu bollarnir eru lættir og bleytir.
Her eru trý ráð, sum veruliga gera allan munin.
1. Ver pírin við mjølinum
Brúka ikki ov nógv mjøl. Lat eitt sindur av mjøli í í senn. Tað kann vera nokk so irriterandi við kleiggjutum deiggi, men soleiðis verður deiggið best.
Koyrir tú meira og meira mjøl í deiggið fyri at fáa tað av fingrunum og harafturat koyrir mjøl á borðið fyri at fáa tað at leyst har eisini, so kann tað verða skjótt, at deiggið verður turt og keðiligt.
Sjálvt um uppskriftin sigur, tú skalt brúka meira mjøl í deiggið, so eru okkara royndir, at klistrar deiggið millum fingrarnar, so verða bollarnir betri, enn við deiggi, sum ikki klistrar.
2. Ger tær ómak tá tú eltir
Hevur tú leitað eftir góðum ráðum í bókum og á netinum ella triksum til at elta deiggj sært tú skjótt, at hetta er ein vísindi í fyri seg. Og tá tú ikki ert professionellur bakari, hevur tú bert tørv á hesi einføldu frágreiðingini.
Stutt sagt er tað so, at tá tú eltir deiggið, skapar tú eitt net av gluten. Hetta netið heldur fast í luftini frá tá deiggið gongur og seinni bakar. Tí fært tú lættar og bleytar bollar, tá tú gert tær ómak og eltir væl.
Tú kanst elta bæði við rørimaskinu og við hondunum. Tú sært at deiggið er liðugt gingið, tá tað er slætt og blankt. Tá er tað blivið slætt, og alt tilfarið hevur deilt seg út til ein samlaðan massa. Eisini skal deiggið kennast bleytt og lætt millum fingrarnar.
Eyka ráð so tú sært, nær deiggið er nóg væl elt
Ert tú í iva, kanst tú taka eitt petti av deigginum frá og hála tað sundur, so tað verður heilt tunt. Um hetta ber til, uttan at deiggið slitnar ella hol kemur í, so hevur tú elt deiggið nóg væl. Um tað slitnar ella hol koma í, skalt tú elta meira.
3. Forma bollarnar við kærleika
Fleiri eru tey, sum forma bollarnar við at rulla teir millum hendurnar. Men hetta eigur tú at vera varin við, tí bollarnir hava tørv á meira kærleika og nærlagni enn so.
Fyri tað fyrsta eigur tú at vera varin, tá tú formar bollarnar. Tá tú gjørdi tær ómak at elta bollarnar, skapti tú eitt glutennet og luft og deigginum. Fyri at harða og grundiga eltiarbeiðið ikki skal fara fyri skeyti, skalt tú forma bollarnar varisliga.
Vilt tú hava lættar og luftigar bollar, er tað týdningarmikið at vætan verður inni í bollanum meðan teir baka. Tí skulu teir formast varisliga, so teir ikki sprekka og luftin sleppur út inni í ovninum.
Tak eitt sindur av deiggi nóg mikið til ein bolla, hála sundur í ein fýrkant og legg hornini inn undir bollanum, so hann fær eina stramma og slætta yvirflatu. Kroyst samlingina av hornunum væl saman undir bollan og legg hann á bakiplátuna við samlingini niður.
Fekst tú hug at baka bollar?
Tú kanst leita í savninum hjá Coop, har eitt ótal av uppskriftum eru at finna.
Comments are closed


text:
Felags kunningartiltak á Glasi28. februar 2017
Mánakvøldið 6. mars kl. 18:30 verður felags kunningartiltak fyri øllum, sum ætla sær at søkja inn á útbúgving/ar á Glasi komandi skúlaár. Komandi næmingar, foreldur avvarðandi og onnur áhugaði fáa kunning um allar tær útbúgvingar, sum søkjast kunnu inn á áðrenn 15. mars 2017. Leiðsla, lestrarvegleiðarar og lærarar í ymsu lærugreinunum kunna um møguleikar og innihald á ymsu breytunum og leiðunum – bæði innan yrkisrættað nám og gymnasialt miðnám. Útbúgvingartilboðini á Glasi fevna um alt tað, sum Tekniski Skú5li í Smiðjugerði, Handilsskúlin í Marknagili og Studentaskúlin og HF-skeiðið í Hoydølum fyrr hava boðið út. Nú eru hesir tríggir skúlar savnaðir í ein, Glasir, sum nú er Føroya størsti útbúgvingarstovnur.
Kunningartiltakið verður í Hoydølum og byrjar mánakvøldið 6. mars kl. 18:30.


text:
1923
1923 (MCMXXIII) var sambært gregorianska kalendaranum eitt vanligt ár, ið byrjaði á einum mánadegi.
HendingarEdit
- 4. apríl - Filmverksmiðjan Warner Bros. verður stovnað í USA.
- 12. apríl - WOSM, World Organisation of the Scout Movement, fær sítt fyrsta altjóða skótasentur, Kandersteg, í Sveis.
- 18. juni - Gosfjallið Etna goysir í Italia og hevur við sær at 60.000 verða heimleys.
- 10. juli - Stórheglingur hevur við sær, at 23 lata lív av kavasteinum í núverandi Russlandi, táverandi Sovjetsamveldinum.
- 13. juli - Heimskenda Hollywood skiltið kemur upp at standa. Teksturin á skiltinum sigur Hollywoodland, og eftir ætlan skal skiltið bert standa uppi í 18 mánaðir. Núverandi Hollywood skiltið við tekstinum Hollywood er frá 1978, tá fyrra skiltið varð útskift.
- 2. august - Amerikanski forsetin Warren G. Harding doyr av hjartaslagi. Varaforsetin Calvin Coolidge tekur yvir embæti forseta.
- 1. september - Jarðskjálvti rakar Japan, og verður roknað við at 142.807 fólk hava lata lív. Ein japonsk rannsókn í 2005 staðfestir at 105.000 lótu lív.
- 7. september - Interpol, International Criminal Police Commission, verður sett á stovn.
- 18. - 26. september - Amerikanskir dagblaðsprentarir fara í verkfall.
- 13. oktober - Ankara verður høvuðstaður Turkalands. Fyrrverandi høvuðstaður var Konstantinopel.
- 16. oktober - Roy og Walt Disney stovna Walt Disney Company.
- 29. oktober - Turkaland verður ein republik, tá Ottoman Keisaradømið fellur.
- 1. november - Finska flogfelagið, Finnair, verður stovnað.
- 12. desember - Ein byrging í italsku ánni Po gevur seg, og hevur við sær at 600 lata lív.
ÍtrótturEdit
FótbólturEdit
FøðingarEdit
- 13. februar - Chuck Yeager, amerikanskur flogskipari (d. 2020)
- 22. apríl - Bettie Page, amerikonsk modell (d. 2008)
- 29. august - Richard Attenborough, enskur filmleikstjóri og sjónleikari (Jurassic Park) (d. 2014)
- 8. september - Petur Reinert, reiðari og politikari. (d. 1991)
- 17. september - Hank Williams
- 22. september - Peter F. Christiansen, stjóri og politikari. (d. 2012)
- 4. oktober - Charlton Heston, amerikanskur sjónleikari (The Ten Commandments) (d. 2008)
- 4. desember - Demmus Hentze, advokatur og politikari.


text:
Tíðindi
Nýggjastu útgávur
Sálmar til fólkaskúlan, Framhaldsdeild, er ætlað næmingum í 8. til 10. flokki. Her eru uppgávurnar torførari, men eisini her stendur tað til læraran at meta um, hvat næmingarnir eru førir…
Sálmar til fólkaskúlan, Miðdeild, er ætlað næmingum í 4. til 7. flokki. Lærarin verður tó í fleiri førum noyddur at hjálpa til. Sálmar eru torskildir og sjáldan á barnannna støði, hvørki…
Tilfarið er sett saman av tveimum næmingaheftum á ymiskum torleikastigi og einari læraravegleiðing.
Sálmar til fólkaskúlan, Miðdeild, er ætlað næmingum í 4. til 7. flokki. Lærarin verður…
Rokning 5 - Hálvársroynd og heilársroynd
Rokning 5 er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og…
Mállærubók at brúka saman við bókaheildini Nem í sætta.
Í mállærubókini eru mállæru-, rættskrivingar- orðabóka- og málføriuppgávur. Afturat hesum eru venjingaruppgávur og avbjóðandi…
Sjófeingi - Heimasíða
Føðsla og burðardygd er nýtt talgilt tilfar til 6. flokk í náttúru og tøkni og heimkunnleika. Stórur partur av tilfarinum er tó væl egnaður at brúka í øðrum høpi…
Gaia 4 - Arbeiðsbók
Náttúra og tøkni til miðdeild
Gaia 4, arbeiðsbók er partur av bókaheild til undirvísingina í náttúru og tøkni í 4. flokki.
Gaia 4-6 fevnir…
Gaia 4 - Grundbók
Náttúra og tøkni til miðdeild
Gaia 4, grundbók er partur av bókaheild til undirvísingina í náttúru og tøkni í 4. flokki.
Gaia 4-6 fevnir um:
- …
Støddfrøði 7 - Upggávubók
Støddfrøði 7 - Uppgávubók er partur av bókaheild til undirvísingina í støddfrøði í 7. flokki.
Støddfrøði 7 fevnir um:
- …
Støddfrøði 7 - Grundbók
Støddfrøði 7 - grundbók er partur av bókaheild til undirvísingina í støddfrøði í 7. flokki.
Støddfrøði 7fevnir um:
- …
Nem í sætta - Lærarabók
Læraravegleiðingin til Nem í sætta er býtt í tveir partar, Vegleiðing um føroyskt og Vegleiðing til partarnar.
Í Vegleiðing…
Nem í sætta - Næmingabók
Bókin er í seks pørtum, og hvør partur leggur dent á okkurt ávíst:
- At spegla sær leggur dent á tekstir, sum snúgva seg um at síggja seg sjálva/n úr ymiskum…
Veggjakortið ”Evropa” (Nám 2021) er eitt hæddarkort, sum er í stødd 1:5 000 000 (113 x 93 cm). Kortið er umsett úr enskum.
Eins og heimskortið hjá Námi, ”Heimurin”, er Evropakortið…
Nótakoyrikort 1
Nótaoyrikortið miðjar ímóti: at næmingar læra hvussu nótaskipanin er uppbygd, hvussu nótarnir eita, hvar teir liggja á nótalinjum, á klaverinum í G-lykil og í F-lykil.
Í frálæruni verður…
Myndlist til øll
Hetta er ein avritabók.
Tilfarið er hugsað sum ískoytistilfar til einstaka næmingin, men uppgávurnar kunnu lættliga verða nýttar sum upprit til undirvísingina ella sum beinleiðis…
Myndlistabókin er ætlað sum íblástur til lærarar, sum undirvísa í myndlist í miðdeild. Bókin inniheldur ymisk hugskot til undirvísing í myndlist í miðdeildini, hóast nøkur av hugskotunum kunnu…
Rokning 6 - Hálvársroynd og heilársroynd
Rokning 6 er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6b - Lærarabók
Rokning 6b er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6 - Uppgávubók
Uppgávubók til Rokning 6, sum er partur av bókaheild til undirvísingina í støddfrøði í fólkaskúlanum. Uppgávubókin er skipað eftir evnum við somu kapitlum sum grundbøkurnar. Til hvønn kapittul í…
Rokning 6a - Grundbók
Rokning 6a er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6a - Lærarabók
Rokning 6a er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6b - Grundbók
Rokning 6b er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6a - Javnbók
Rokning 6a er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 6b - Javnbók
Rokning 6b er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
“Samfelagið - eg og vit øll” er næmingabók í Samfelagsfrøði í 9. flokki.
Samfelagið – og vit er býtt upp í 5 partar. Bókin fevnir um hesi evni:
- Mentan og tilflyting
-…
Rokning 5b - Javnbók
Rokning 5b er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 5b - Lærarabók
Rokning 5b er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Rokning 5b - Grundbók
Rokning 5b er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og rokning.
<hr…
Nem mál í fimta
Mállærubók at brúka saman við bókaheildini Nem í fimta.
Í mállærubókini eru mállæru-, rættskrivingar- orðabóka- og lesifatanaruppgávur.
Partarnir í mállærubókini hava somu heiti…
Rokning 5 - Uppgávubók
Uppgávubók til Rokning 5, sum er partur av bókaheild til undirvísingina í støddfrøði í fólkaskúlanum. Uppgávubókin er skipað eftir evnum við somu kapitlum sum grundbøkurnar. Til hvønn kapittul í…
Vinir mínir og eg - kristni 3 er bókaheild til kristnikunnleika í 3. flokki. Heildin fevnir um næmingabók, ljómfløgu, lærarabók, loggbók og uppgávur á Snar. Bókin kostar 875 kr. Tóra við Keldu og Jónfríð Foldbo hava skrivað, og Lisa Golbe Olag Kruse hava myndprýtt.
Vinir mínir og eg - kristni 3 er bókaheild til kristnikunnleika í 3. flokki. Heildin fevnir um næmingabók, ljómfløgu, lærarabók, loggbók og uppgávur á Snar.
Tóra við Keldu og Jónfríð Foldbo hava skrivað, og Ingi Joensen og Lisa Golbe hava myndprýtt.
Vit skriva er ætlað at nýta í skrivifrálæruni í 1. flokki. Børnini læra at skriva teir stóru og smáu bókstavirnar, samstundis sum tey læra at lesa teir.
Kristni 8 er grundbók í kristni til 8. flokk. Næmingabókini hevur 16 kapitlar við ymiskum evnum. Byrjað verður við skapanarsøgum úr ymiskum londum og endað verður við norrønu gudalæruni. Inn í millum er evni um einglar, gudstænastu, gamlar kristnar siðir,…
Heimssøga er lærubókatilfar ætlað 7.-9. flokki. Heimssøgan er lutvíst ein týðing og lutvíst ein tillaging av svenska lærubókatilfarinum, sum kallast Impuls. Talan er um tríggjar bøkur: Heimssøga – Fram til 1700 til 7. flokk, Heimssøga – Frá 1700-1900 til 8. flokk og Heimssøga…
Jón Magnus Joensen hevur skrivað bókina Kristni 5, sum telur 198 blaðsíður. Bókin heldur fram, har hin fyrra, Kristni 4, slepti. Bókin til fimta flokk er skift í fjúrtan kapitlar, ið geva eina góða og livandi breidd í lærugreinini.
Sum nakað nýtt er fremmandur…
Lærarabókin er býtt í somu 4 partar sum næmingabókin og arbeiðsbókin. Í lærarabókini er dentur lagdur á at geva læraranum møguleika at ogna sær størri innlit í tey evni, sum verða viðgjørd í næmingabókini. Lærarabókin hevur eisini ein lista við øllum teimum røttu svarunum til…
Súlubók - Eg dugi at lesaSúlubók við lixi
Eg dugi at lesa er ein fitt bók til fyrsta flokk, sum er løtt at lesa. Hon hevur lix-talið 7,2.
Hetta er fyrsta av seks bókum við lixi, sum avtalað er gjørd um.
Hesi 8 venjingarhefti til Súluna eru ætlað at venja ta fyrstu lesingina. Teksturin er ljóðrættur í mest møguligan mun, og tey hava eitt lix-tal og eitt let-tal (læseegnethedstal).
Venjingarheftini til Súluna eru ætlað til at venja ta fyrstu lesingina. Teksturin er…
Súlubók 6 - Sólin sá gás í áSólin sá gás í á
Súlubók 6 er ætlað at lesa, tá ið næmingarnir hava lært teir fyrstu tíggju bókstavirnar í Súluni.
Súlubøkurnar eru smáar lesibøkur, ætlaðar til ta fyrstu lesingina. Bókarøðin fylgir bókstavaraðfylgjuni í Súluni.
Kristni 7, lærarabók er á 117 bls., býtt í kapitlar á sama hátt sum næmingabókin. Í lærarabókini er faktatekstur til hvønn kapittul sær og hugskot um, hvussu arbeiðast kann við kapitlinum. Fremst í lærarabókin eru frágreiðingar til faktaboksir og annað, sum eru í næmingabókini.…
Heimssøga er lærubókatilfar ætlað 7.-9. flokki. Heimssøgan er lutvíst ein týðing og lutvíst ein tillaging av svenska lærubókatilfarinum, sum kallast Impuls. Talan er um tríggjar bøkur: Heimssøga – Fram til 1700 til 7. flokk, Heimssøga – Frá 1700-1900 til 8. flokk og Heimssøga…
Vinir mínir og eg - kristni 2 er bókaheild til kristnikunnleika í 2. flokki. Heildin fevnir um næmingabók, tvær ljómfløgur, lærarabók, loggbók og uppgávur á Snar.
Vinir mínir og eg 2 - LærarabókKristnikunnleiki. Lærarabók
Vinir mínir og eg - kristni 2 er bókaheild til kristnikunnleika í 2. flokki. Heildin fevnir um næmingabók, ljómfløgu, lærarabók, loggbók og uppgávur á snar.
Skygni 7 - lærarabókStøddfrøði
Skygni 7 er ætlað undirvísingini í støddfrøði í sjeynda flokki. Bókaheildin leggur upp til næmingalagaða undirvísing. Eftir flestu kapittlar eru støðuroyndir, og við støði í teimum eru grønar síður og bláar síður, har evnið í kapitlinum verður viðgjørt á ymiskum…
Skygni 7 - næmingabókStøddfrøði
Skygni 7 er ætlað undirvísingini í støddfrøði í sjeynda flokki. Bókaheildin leggur upp til næmingalagaða undirvísing. Eftir flestu kapittlar eru støðuroyndir, og við støði í teimum eru grønar síður og bláar síður, har evnið í kapitlinum verður viðgjørt á ymiskum…
Skygni 7 - avritsmappaStøddfrøði
Skygni 7 er ætlað undirvísingini í støddfrøði í sjeynda flokki. Bókaheildin leggur upp til næmingalagaða undirvísing. Eftir flestu kapittlar eru støðuroyndir, og við støði í teimum eru grønar síður og bláar síður, har evnið í kapitlinum verður viðgjørt á ymiskum…
Lívfrøði 3 - næmingabókNæmingabók
Lívfrøði 3 er seinasta næmingabókin í bókarøðini til lívfrøði í framhaldsdeild fólkaskúlans. Bókin er sum tær báðar undanfarnu næmingabøkurnar býtt í 4 partar. Allir partarnir eru onkursvegna framhald av evnum, ið eru viðgjørd í teimum báðum undanfarnu…
Bókin er ætlað 7. flokki í kristni og er á 133 blaðsíður. Bókin er ein faktakend bók, sum er liður í røðini av undirvísingartilfari í kristni til framhaldsdeildina. Hvør kapittul í Kristni 7 endar við einum samandrátti og nøkrum uppgávum. Eyka uppgávur, myndir o.a. eru á…
Hervør og Høgni – lesibók til fyrsta er fyrsta bókaheildin í røðini um Hervør og Høgna.
Bókin er ætlað sum grundbók í lesing fyrsta skúlaárið og er í tveimum pørtum, ein ljóðpartur og ein tekstpartur. Hon umrøður gerandisdagin hjá tvíburununum heima og í skúlanum. Til…
Lívfrøði 2 - arbeiðsbókUppgávubók
Arbeiðsbókin er eins og næmingabókin býtt í fýra partar: vistfrøði, arv og umhvørvi, arv og lívmenning og nøring. Í arbeiðbókini, sum fevnir um allar hesar partar, eru bæði vegleiðingar til venjingar, minnist tú spurningar, hevur tú skilt spurningar og uppgávur.
Mangan hevur…
Í lærarabókini til Kristni 4 verða allir samrøðukassarnir í næmingabókini viðgjørdir. Uppskot eru um sangir, sum kunnu syngjast til ymisku evnini. Nakað av faktateksti er í bókini. Hugskot eru til, hvussu arbeiðast kann við næmingabókini og í nógvum førum eru eisini uppskot um…
Vinir mínir og eg - kristni 1 er bókaheild til kristnikunnleika í 1. flokki. Heildin fevnir um næmingabók, ljómfløgu, lærarabók, loggbók og uppgávur á Snar.
Vinir mínir og eg - kristni 1 er bókaheild til kristnikunnleika í 1. flokki. Heildin fevnir um næmingabók, ljómfløgu, lærarabók, loggbók og uppgávur á snar.
Kristni 4 - næmingabókKristnikunnleiki
Kristni 4 er bókaheild til undirvísingina í 4. flokki. Heildin umfatar næmingabók, lærarabók, arbeiðsbók og heimasíðu á snar.fo.
Kristni 4 - arbeiðsbókKristnikunnleiki
Kristni 4 er bókaheild til undirvísingina í 4. flokki. Heildin umfatar næmingabók, lærarabók, arbeiðsbók og heimasíðu á snar.fo.
Lívfrøði 2 - næmingabókNæmingabók
Í bókini eru fýra partar. Fyrsti partur er um vistfrøði. Her verður viðgjørt, hvussu orka og evni fara ígjøgnum vistskipanir í náttúruni. Annar partur, sum er um arv og lívmenning, viðger menningarlæruna. Triði partur er um arv og umhvørvi. Vit og dýrini eru úrslit av bæði…
Arbeiðsbókin til náttúru og tøkni í 5. flokki er ein nýggj utgáva, har nakrar av uppgávunum í arbeiðsbókini frá 2001 eru tiknar við, tær eru tó í flestu førum broyttar eitt sindur. Sólgerð Andreassen hevur gjørt nýggju uppgávurnar og mest sum allar tekningarnar í nýggju…
Arbeiðsbøkurnar eru ætlaðar sum undirvísingartilfar í 1. flokki. Í arbeiðsbókunum arbeiða børnini við teimum bókstavum og ljóðum, sum eru gjøgnumgingin í Súluni.
Tað er umráðandi, at børnini halda, at ljóðarbeiði er stuttligt, og at tey gerast tilvitað og forvitin…
Arbeiðsbøkurnar eru ætlaðar sum undirvísingartilfar í 1. flokki. Í arbeiðsbókunum arbeiða børnini við teimum bókstavum og ljóðum, sum eru gjøgnumgingin í Súluni.
Tað er umráðandi, at børnini halda, at ljóðarbeiði er stuttligt, og at…


text: Ætlanin er, at síðan skal hava bæði tekst og myndir, og nú eru eftir hondini lagdar fleiri myndir út á heimasíðuna. Harumframt er nú eisini eitt sindur av teksti at finna á síðuni. Eg vóni framvegis, at greinar og yrkingar fara at verða ein natúrligur partur av síðuni, og at tit, ið vitja her, kunnu hugna tykkum við at njóta tað tilfar, ið her er at finna- bæði myndir og tekst. Allar myndirnar á heimasíðuni eru mínar egnu. Um tað í framtíðini verður so, veit eg ikki, men eg vænti tó, at í hvussu so er tær flestu myndirnar verða mínar egnu.


text:
Góðu limir
Aðalfundur felagsins verður leygardagin 20. mars 2021 kl 10 á Hotel Hafnia.
Fyribils skráin fyri aðalfundin er henda (vegleiðandi tíðir):
10:00 Felags morgunmatur
10.30 Fyrilestur “Autisma og systkin” við Onnu Sofíu Egilstrøð og Anju Djurhuus, autismuráðgevum
12.00 Aðalfundur sambært viðtøkum felagsins
13.00 Lætt ábit
Vinarliga boða frá luttøku við telduposti til tilmelding@autisma.fo í seinasta lagi mikudagin 17. mars 2021.
Nýggir limir eru sjálvandi altíð vælkomnir – til ber at tekna seg sum lim á heimasíðuni og síðan at boða frá luttøku til aðalfundinum (sí omanfyri).
Sambært viðtøkunum, skulu uppskot, sum skulu viðgerast á aðalfundinum, vera forkvinnuni í hendi í seinasta lagi 14 dagar áðrenn aðalfundin tvs. í seinasta lagi leygardagin 6. mars 2021. Uppskot skulu sendast til autisma@autisma.fo
Tríggir nevndarlimir standa fyri vali hesuferð – tey eru Heidi Aagaard, næstforkvinna, Jørmund Foldbo, skrivari og Durita Bjellvåg, nevndarlimur. Tey hava øll valt ikki at stilla upp aftur.
Jónrit Halling, forkvinna og Randi Durhuus, kassameistari standa ikki fyri vali hesuferð.
Tí tørvar okkum 3 nýggjar nevndarlimir og harafturat 2 eykalimir. Øll eru hjartaliga vælkomin at stilla upp.
Sambært viðtøkunum skulu uppskot til valevnir, saman við játtan frá valevninum, vera forkvinnuni í hendi í seinast lagi 14 dagar áðrenn aðalfundin tvs. í seinasta lagi leygardagin 6. mars 2021. Uppskot skulu sendast til autisma@autisma.fo.
Vinarliga
Nevndin


text:
- Øll Størv (111)
- Byggivirksemi (0)
- Fiskavøruídnaður (3)
- Fiskiskapur (0)
- Flutningur (1)
- Flutningur sjóvegis (3)
- Fyrisiting og tænastur (27)
- Gistihús og matstovur (12)
- Handil og umvæling (9)
- Heilsu- og almannaverk (41)
- Kunningartøkni (1)
- Lærupláss (2)
- Skipasmiður og smiður (2)
- Undirvísing (3)
- Vinnuligar tænastur (7)
Matstovan á Hotel Runavík søkir tænarar
Vit hava nógv at gera, men vit hava tað stuttligt, meðan vit arbeiða.
Talan er um 2-3 dagar um vikuna og byrjar arbeiði vanliga kl. 16.30. Starvið hóskar væl til ein, sum t.d. lesur.
Vit taka eisini hædd fyri próvtøkum og tílíkum.
Um tú ert fyrikomandi og smílandi, vilja vit fegin frætta frá tær.
Tú sleppur at royna rættirnar og fært neyðuga upplæring, og tú fært harafturat góða løn.
Vit gleða okkum at frætta frá tær.
Ring ella SMSa til Sveinbjørn á 211274. Eisini ert tú vælkomin at støkka inn á gólvið.


text:
28. desember
28. desember er dagur 362 í árinum í gregorianska kalendaranum (dagur 363 um skotár er). 3 dagar eru eftir av árinum.
HendingarEdit
- 1065 - Westminister Abbey í London verður vígd. Kirkjan í dag er bygd í 1340-1509, men ein einstakur bygningur er eftir av upprunakirkjuni.
- 1869 - Tannlæknin William Semple fær patent til tyggigummi.
- 1879 - Tay jarnbreytarbrúgvin í Skotlandi brotnar, meðan tokið úr Edinburgh til Dundee fer um hana. Tokið dettur niður í ánna, og í minsta lagi 59 fólk láta lív.
- 1968 - Ísraelskarherdeildir gera álop á Beirut Airport og leggja 13 arabisk flogfør í oyði.
- 1990 - Danska kommunistblaðið Land og Folk kemur út á síðsta sinni. Blaðið kom fyrstu ferð út í 1921 við navninum Arbejderbladet.
- 2013 - Ein álvarsom ferðsluvanlukka hendi í Oyndarfirði onkuntíð millum kl. 6 og 10 um morgunin. Tveir ungir mans vóru við bilinum, 20 og 22 ára gamlir, báðir úr Oyndarfirði. Bilurin var farin útav vegnum og endaður á sjónum við Rættargjógv. Tann 22 ára gamli maðurin, Jens Pauli Juul, varð funnin deyður sama morgun, sum vanlukkan hendi. Leita varð eftir tí 20-ára gamla manninum í fleiri dagar, men hann varð ikki funnin fyrr enn eina viku seinni, tá umleið 400 fólk og 70 bátar luttóku í leitingini saman við Brimli, Tjaldrinum og Hvidbjørnen. Harumframt luttóku eisini eitt nú bjargningarbátarnir Lív, Ziska og Sverri. Líkið av Rana í Billustovu varð funnið hin 4. januar 2014 kl. 13.44.
- 2014 - Eldur kom í italsku bilferjuna Norman Atlantic, sum grikska reiðaríið Anek Line leigaði, tá ið hon var á veg úr grikska býnum Patras til italska býin Ancona við støðgi í havnabýnum Igoumenitsa. 478 fólk vóru við ferjuni, 423 ferðafólk og manningin taldi 55. Eldurin kyknaði á dekkinum tíðliga um morgunin. Veðrið var sera vánaligt og bjargingararbeiði tók langa tíð, tyrlur tóku ein persón í senn upp av dekkinum. Mánadag seinnapart eydnaðist tað at bjarga teimum seinastu, og tá vóru øll, ið vóru á lívi, bjargaði av ferjuni. Tíggju fólk eru higartil funnin deyð orsakað av vannlukkuni, og tveir albanar doyðu, tá ið ferjan bleiv sleipað til albanska býin Vlori.
- 2014 - Eitt Malaysiskt flogfar datt niður í Karimatasundið, millum oyggjarnar Java, Sumatra og Borneo. 155 ferðafólk vóru umborð á flogfarinum umframt manningina, ið taldi 7 persónar. Flogfarið var á veg úr Surabaya í Indonesia til Singapore. Av ferðafólkunum vóru 16 børn og eitt pinkubarn. Restir av flogfarinum og fleiri lík vóru funnin tveir dagar seinni, 30. desember, á sjónum umleið 10 km frá staðnum har flogfarið seinast var sætt á radara.
FøðingarEdit
- 1856 - Woodrow Wilson, amerikanskur forseti (d. 1924)
- 1882 - Lili Elbe, danskur listmálari (d. 1931)
- 1932 - Katy Bødtger, danskur sangari
- 1934 - Maggie Smith, bretsk sjónleikarinna
- 1954 - Denzel Washington, amerikanskur sjónleikari
- 1981 - Sienna Miller, bretsk-amerikonsk sjónleikarinna
AndlátEdit
- 1937 - Maurice Ravel, franskur komponistur (f. 1865)
- 1983 - Dennis Wilson, amerikanskur tónleikari (The Beach Boys) (f. 1944)
- 2015 - Lemmy, bretskur tónleikari (f. 1945)
- 2016 - Debbie Reynolds, amerikonsk sjónleikarinna (f. 1932)


text:
Bábelstornið hevur verið eitt væl umtókt myndevni hjá málarum síðan renessansuna. Niðanfyri er stutt frágreiðing um nakrar av hesum málningum og listafólkunum.
Týskur málari, sum serstakliga er kendur fyri sínar nógvu, lítlu landslagsmálningar, summir við bíbilskum myndevnum, sum ofta ímynda tær fýra árstíðirnar. Grimmer hevur fingið nógvan íblástur frá flæmska málaranum Pieter Bruegel I.
Hesin málningurin er málaður í 1604 og hongur í Gemäldesgalerie í Mainz í Týsklandi.
Bedford Master er eisini kendur sum Master of the Bedford Hours og Master of the Breviary of the Duke of Bedford. (Møguliga navnið á einum bólki av málarum, men hetta er óvist).
Bedford Master var ein franskur miniatur-málari, sum var virkin í París í fyrru helvt av 1400-talinum. Hann ella teir eru mest kendir vegna teirra prýðing av einum breviarium og einari tíðarbók, sum John av Lancaster, hertugi av Bedford, átti. Hertugin av Bedford ráddi í Fraklandi frá 1422 til 1435. Tíðarbókin varð latin konginum Henrik VI av Onglandi í 1430.
Hendan myndin er málað umleið ár 1423 og er partur av einari tíðarbók, sum í dag verður goymd í British Library í London í Onglandi.
Breviarium: Katólsk bønabók til prestarnar.
Tíðarbók: Ein persónlig bønabók hjá katolikkum, á enskum “Book of Hours”.
Franskur teknari, myndahøggari og málari, sum var sjálvlærdur. Hann byrjaði longu at tekna sum fimm ára gamal, og honum dámdi serliga at gera skemtimyndir av foreldrum sínum. Í 1847 varnaðist onkur hann av tilvild, og eftir hetta arbeiddi hann í París, har hann millum annað teknaði fyri ymisk fronsk og ensk tíðindabløð.
Henda myndin er teknað í 1866.
Strembanin hjá listini
Hví heldur tú, at listafólk hava verið so áhugað í at avmynda Bábelstornið? Hava listafólkini kanska okkurt í felag við tey menniskjuni, sum ætlaðu at byggja tornið? Er kanska listin eitt mál, sum Gud hevur gloymt at gera í ørviti? Er listin eitt mál, sum øll menniskju skilja, sama nær og hvar, tey liva?


text:
Julianski kalendarin
Julianski kalendarin varð brúktur í Rómverjaríkinum síðan 45 f.Kr.. Hann varð seinni brúktur í næstan øllum vesturheiminum til 1582. Síðan varð hann skiftur út, stig fyri stig, við gregorianska kalendaran.
Julius Cæsar, keisari í Rom (deyður ár 44 f.Kr), dagførdi tann kalendaran, ið hevði verið nýttur í Rom. Frammanundan hevði verið nýttur ein mánakalendari við 12 mánaðum - (mánamánaðum). Árið var tí ov stutt, og av og á vórðu so eyka dagar lagdir afturat. Eftir ferð í Egyptalandi, har Julius Cæsar helst hevur havt høvi at fundast við teir lærdu í Alexandria, gjørdi hann av at skifta til nýggjan kalendara; við tað at árið er umleið 365,25 samdøgur, skuldi árið verða 365 dagar í 3 ár og 366 dagar 4. árið. Árið við eyka degnum kalla vit leypár ella skotár. Skiftið var gjørt við, at ár 46 f.Kr. varð longt við 80 døgum - partvís lagdir inn efti februar mánað og partvís millum november og desember. Hetta árið varð soleiðs 445 dagar. Hesin kalendarin - uppkallaður eftir Juliusi - varð galdandi til 1582, tá Gregorius XIII pávi innførdi nýggjan kalendara, gregorianska kalendaran.
Í Føroyum var tann julianski kalendarin brúktur fram til og við 16. november 1700.


text: Hetta úrvalið er gjørt við støði í tíðarleysu tonkunum hjá hesum kendu heimspekingum. Tað er gjørt við tí í huga, hvønn týdning teir hava havt seinni í hugmyndasøguni, og hvat ið teir kunnu hava at siga okkum í dag og í framtíðini. Høvundurin sigur: Teir, sum eg havi valt burturúr, eru heilt einfalt teir, sum eg sjálvur havi hildið vera bæði týdningarmiklar og hava givið mær nógv, tá ið eg las teir. Teir tykja mær litríkir. Mær dámar teir allar, uttan Heidegger. Millum teir heimspekingar, sum verða lisnir á stovnunum í hugvísindaligari gransking eru mangir, sum sjálvir ikki vóru virknir á nøkrum lærdómssetri. Tað er merkisvert, hvussu mangir teir vóru, sum høvdu stikni til lærdu háskúlarnar, og dømi eru um, at álop teirra á universitetsheimspekina eru vorðin klassisk, t.d. Schopenhauers. Aðrir vórðu trokaðir út av lærdu háskúlunum av heimspekiprofessarum, sum sjálvir skjótt vórðu gloymdir. Eg varnist, at í úrvali mínum eru bara tríggir heimspekingar, sum vóru høgt virdir professarar á lærdum háskúla: Kant, Hegel og Barthes. Russell var eisini professari, men misti starvið orsakað av friðareggjan og hjúnalívi, ið ikki sømdi seg. Wittgenstein varð professari, men málbar seg altíð niðrandi um universitetslívið í Cambridge, og starvsfelagarnir mettu hann vera avpartaðan og á markinum til tað, sum teir kundu góðtaka. Eingin úr tí stóra ættarliðnum, sum Descartes, Spinoza, Leibniz, Locke og Hume her umboða, høvdu eydnuna við sær á lærdum háskúla, Fleiri enn teir, sum vit vanliga geva okkum far um, vóru fyri ágangi, vórðu reittir og enntá riknir í útlegd av teimum, sum sótu við politiska valdinum. Rosa Luxemburg varð enntá myrd. Tað er týðiligt, at heimspekingar ofta hava verið mettir sum samfelagshættisligir, meðan teir livdu, og at teir ikki fyrr enn aftaná eru vorðnir virdir, í ávísum førum alment kendir, sum umboð fyri hugsanar- og talufrælsi. At kalla allir mætir heimspekingar hava verið jagstraðir av gudfrøðingum og kirkjum. Einstakir hava ongantíð fingið fyrigeving. Eg havi valt at avmarka úrvalið til vesturheimin, hóast týdningarmiklar heimspekiligar stevnur sjálvsagt eisini hava verið aðrar staðir í heiminum. Men tær hoyra siðvenjum og mentanum til, sum líkjast frá okkara í so stóran mun, at eitt sovorðið yvirlit hevði verið til eina bók av heilt øðrum slag.


text:
Íðkarar úr 3 av okkara lokalfeløgunum eru við til DM fyri ung á Hvidovre Stadion.
Veðrið hevur verið av tí allar fagrasta meginpartin av degnum. Onkra løtu tó eitt sindur ov nógvur vindur.
Nógv sera góð úrslit hava verið í dag. Nógv persónlig met og bólkamet eru sett. Eisini hevur onkur presterað undir oyggjaleikakravið og 2 føroysk met eru sett.
Fyrsta føroyska metið í dag, setti Elin Niclasen, tá ið hon kastaði spjótið 42,78m. Hetta er eitt flott persónligt met, væl yvir oyggjaleikakravið.
Vit ynskja Elini hjartaliga tillukku.
Seinna føroyska metið settu teir 4 bragdadreingirnir – Sveinur, Jónas, Andreas og Leon á 4x100m við tíðini 45,03 sek. Hetta gav teimum eisini silvur í DMU.
Hjartaliga tillukku dreingir.
Hvirlan hevur 7 íðkarar tilmeldaðar, Bragdið 12 íðkarar og Treysti 1 íðkara.
Flestu teirra hava verið í góðum kappingum í dag og verða við aftur í morgin.
Úrslitini frá leygardegnum eru her :


text:
Haldføri – fyrst og fremst
Framsókn vil skapa og varðveita eitt tíðarhóskandi og framsøkið samfelag, har vit kappast um tey bestu og um tað besta. Heimurin stendur ikki í stað.
Framsókn hevur víst, at vit himprast ikki við at fremja neyðugar broytingar og frambrot. Tí bjóða vit okkum framvegis til at ganga á odda, tá nýggj stig skulu takast.
Føroyar skulu vera eitt vælvirkandi og framkomið samfelag við vælferð, trygd og trivnaði. Tær skulu vera fjølbroyttar og rúmligar, og vit skulu støðugt stremba eftir at styrkja okkara persónliga, vinnuliga og tjóðskaparliga frælsi.
Í løtuni er samfelag okkara væl fyri. Hesa støðuna skulu vit varðveita. Tí ræður um ikki at renna alt um koll við grammleika ella politiskari líkasælu og ábyrgdarleysum vallyftum. Vit skulu tryggja búskaparligt skynsemi og holla stovnsrøkt, so hetta framhaldandi kann vera grundarlagið undir okkara vælferð.
– tí vil Framsókn hava haldføri – fyrst og fremst


text:
Mynd
Tekstur
Hoyr søgur um Katju, Kenneth og øll hini í Mórugøtu.
Aðrir partar
So eru vit aftur í Mórugøtu 8. Og tá ið vit byrja á hesum sinni, so eru vit í skúlanum og hoyra um næmingaráðið, sum skal setast á stovn.
Vit eru í Mórugøtu 8, saman við Kenneth, Katju, Katrin, Kári og vinmanninum Jón. Vit hoyra um óskiljandi orð, sum eru torfør at stava, og um næmingaráðið í skúlanum.
Vit eru í Mórugøtu 8. Hvussu man fara at ganga við hundinum? Kom og lurta!
Seinast vit hoyrdu var tað strævið at vera Kenneth. Jón og Kenneth vilja í næmingaráðið. Tá ið vit endaðu seinast var Kenneth hjá stjóranum.
Vit eru í Mórugøtu 8 og í skúlanum. Nú verður spennandi at vita, hvør kemur í næmingaráðið. Hvussu sleppa tey í næmingráðið? Kanska hanga plakatir upp?
Vit eru í Mórugøtu 8. Og her er val. So nú verður spennandi at vita, hvør kemur í næmingaráðið. Kenneth, Katja, Rebekka og Jón vilja øll í næmingráðið.
Hesa vikuna hoyra vit um Kenneth og Katju og øll hini, sum eru í Mórugøtu 8. Hoyrispælið er í fýra pørtum hesuferð.Jákup Veyhe leggur til rættis.
Hesa vikuna hoyra vit um Kenneth og Katju og øll hini, sum eru í Mórugøtu 8. Hoyrispælið er í fýra pørtum hesuferð.Jákup Veyhe leggur til rættis.
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Hvat hendir í Mórugøtu á hesum sinni? Kom og lurta!
So eru vit aftur í Mórugøtu. Og spennandi er at hoyra, hvat vit á hesum sinni fara at hoyra.
Vit eru í Mórugøtu, og nú er mostir komin, tí foreldrini eru farin á hotel. Í skúlanum skulu tey skriva ein stíl um seyð.
Vit eru í Mórugøtu 8, og í skúlanum saman við Kenneth og Jón, og í dag hava tey ein vikar. Kom og lurta!
Vit eru í Mórugøtu 8. Mostir er komin at halda hús. Tá ið vit byrja hesa ferð, so eta tey seyðarhøvd og ræst kjøt. Tey skulu skriva ein stíl um seyð.
Vit eru í Mórugøtu 8. Kom og lurta!
Vit eru í Mórugøtu 8, og tá ið vit byrja í dag eru vit í skúlanum.
Vit eru í Mórugøtu 8. Hvussu verður nú við hundinum og vikarinum? Og hvussu fer alt at enda á hesum sinni? Kom og lurta!
Vit eru í Mórugøtu 8. Og tá ið vit byrja í dag, gera tey seg til reiðar at fara við vikarinum at reka.


text:
Um Sp/f NUMO, góðkent grannskoðanarvirki
Um nýggjársleitið 2013 vóru eigararnir í Numero og A&M samdir um at leggja saman. Í hesum sambandi broytti A&M navn til Sp/f NUMO, løggilt grannskoðanarvirki, og seinni góðkent grannskoðanarvirki. NUMO er stytting av latínska orðinum numero, ið merkir "at telja ". Síðani er felagið vaksið nógv, og telist í dag millum 3 tey størstu grannskoðanarvirkini í Føroyum. Í 2018 gjørdist Súni Schwartz Jacobsen, statsaut. revisor, partaeigari og stjóri í felagnum.
NUMO er mannað við starvsfólki, sum hava drúgva starvstíð hjá løggildum grannskoðanarvirkjum í Føroyum og Danmark.
NUMO veitir grannskoðanar-, ráðgevingar-, roknskapar- og bókhaldstænastur v.m. til feløg, persónar, einstaklingavirkir og onnur.
Málið hjá NUMO er at veita trygga og dygga grannskoðan og ráðgeving. NUMO vil vera kent fyri at gera tað rætta.
NUMO leggur seg eftir at vera mannað við starvsfólki, ið hava hægstu ástøðiligu útbúgvingina og røttu førleikarnar.
NUMO hevur kjarnuvirðini trygd og dygd, og verður arbeiðið útint við tí neyvleika og skjótleika, sum arbeiðið loyvir.
Okkara kundar kunnu býtast upp í:
- SV - Stór virkir
- MSV - Miðalstór virkir
- SMV - Smærri virkir
- Persónar, einstaklingavirkir og onnur
- Kommunur, almenn feløg og grunnar
Sp/f NUMO,
góðkent grannskoðanarvirki


text:
Kettle Burn:
Kom við til ein øðrvísi tíma við kettlebells.
Kettleburn er ein stuttligur liðtími, sum leggur høvuðsdentin á puls - og styrkivenjingar við kettlebell sum amboð. Hesir 45 min. umfata samansettar venjingar fyri allan kroppin og verða gjørdar uppá tíð.
Pulsurin er høgur og kroppurin sleppur veruliga at arbeiða, tá venjingarnar kunnu verða avbjóðandi fyri bæði balansu og koordinatión.
Dámar tær at gera øðrvísi venjingar, venjingar uppá tíð og við fleiri endurtøkum, er Kettleburn júst tímin fyri teg.
Gleði meg at síggja tykkum.
"ALLAN DAGIN +"
Hevur tú limahaldið "ALLAN DAGIN +" er Kettle Burn íroknað.
Fyri at tryggja tær eitt pláss, skalt tú rita inn og leggja eitt pláss av til hendan tíman. Melda til á lættasta hátt við at trýsta á tann reyða knøttin, sum eitur "Rita inn," niðanfyri myndina.
Brúkari: tín teldupostur.
Loyniðorð: bleiv upplýst við upprættan av limahaldi.
GG: Hevur tú gloymt títt loyniðorð, kanst tú ringja til Burn á
+298 299900 og fáa tað upplýst.
Vit eru at hitta hesar tíðir:
Mándag - hósdag Kl: 5:30 - 22:00
Fríggjadag Kl 5:30 - 20:00
Leygardag - sunnudag Kl: 9:00 - 20:00
UMRÁÐANDI AT BOOKA, FYRI AT TRYGGJA SÆR PLÁSS!


text:
5 dagar – 2 tímar hvørja ferð
2 tekniskeið í Vágum, Listastovan í Miðvági– fyri børn og ung
19.–23. juli 2021 er møguleiki at fáa undirvísing í fríhondstekning í 5 dagar í Listastovuni í Miðvági. Vit læra at tekna: Krokodillur og onnur djór · Vatn (t.d. sjógv, áir) · Gras/bø · Lutir, tú sært · Andlit · Tekna við koli · Tekna við svartari tusj.
· Børn 9–11 ár frá kl. 10–12 og
· Ung 12 ár & eldri frá kl. 13–15.
Dato: 19., 20., 21., 22. og 23. juli 2021.
Prísur: 950 kr.
Tilmeldingarfreist: Leygardagin 17. juli 2021.
Skeið 1: Børn 9–11 ár
Skeið 2: Ung 12 ár & eldri
Hetta læra vit :
At tekna Krokodillur & onnur djór • Vatn (t.d. sjógv, áir) • Gras/bø • Lutir, tú sært • Andlit • Skitsutekning við koli • At tekna við svørtum og hvítum
Vegleiðing
Heimauppgáva
Næmingatal: 10
Um teknilæraran
Havi undirvíst børnum og ungum í fríhondstekning í fleiri ár, serliga í Havn.
Útbúgvin illustrator/grafikari frá Danmarks Designskole. Sí meira her.
tilmelding
Næmingurin er tilmeldaður, tá skeiðsgjaldið er goldið. Kann gjaldast við heimabanka á konto 6460 – 177.655.1.
Viðmerk bankaflytingina: “Listastovan” og skeiðsnummar (“1” ella “2”).
Tilmeldingarfreist: 17. juli 2021.
GG! Tá gjaldið er goldið, vinaliga skriva tínar kontakt-upplýsingar her.
Viðskiftatreytirnar kunnu lesast her.
skeiðslýsing
Skeið 1: Tekniskeið fyri børn 9-11 ár
Innihald: Vit læra at tekna tað, sum vit ímynda okkum (fantasi) og tað, sum vit kunnu síggja – krokodillur (og onnur djór), vatn, áir og sjógv, og lutir, sum vit síggja. Vit læra at reintekna blýantskitsur við tusjpenni. Vit læra at halda blýantinum rætt, so næmingarnir gerast betri at tekna. Eisini tekna vit skjótar tekningar við kolstift á stórt pappír. Vit fara eisini at tekna við svartari tusj og kolstift og læra soleiðis betri at tekna við svørtum/hvítum.
Umframt felagsuppgávu fyrra tíman, verður møguleiki at tekna tað ein hevur hug til.
At hava við: Litblýantar, lit-tusjir, spískara og viskileður
Tíð og stað: 19.–23. juli í Listastovuni í Miðvági
Longd á skeiðnum: 5 dagar, kl. 10–12
Kostnaður: 950 kr. pr. næming
Tal av næmingum: 10
Tilmelding: Á tilmeldingarsíðuni ella við at ringja á tel. 31 31 58
Málbólkur: Øll ið hava hug at tekna.
Teknilærarin hevur við teknibrettir, vanligar býantar og tusjir til reintekning.
skeið 2: Tekniskeið fyri ung 12 ár og eldri
Innihald: Vit læra at tekna tað, sum vit ímynda okkum (fantasi) og tað, sum vit kunnu síggja – eitt nú krokodillur og onnur djór, vatn, áir/sjógv og lutir, sum vit síggja. Vit læra at reintekna blýantskitsur við tusjpenni. Vit læra at halda blýantinum rætt. Eisini tekna vit skjótar tekningar við kolstift á stórt pappír. Vit fara eisini at tekna við svartari tusj og kolstift og læra soleiðis betri at tekna við svørtum/hvítum.
Umframt felagsuppgávu fyrra tíman, verður møguleiki at tekna tað ein hevur hug til. Og at fáa vegleiðing í tí.
At hava við: Litblýantar, lit-tusjir, spískara og viskileður
Tíð og stað: 19.–23. juli í Listastovuni í Miðvági
Longd á skeiðnum: 5 dagar, kl. 13–15
Kostnaður: 950 kr. pr. næming
Tal av næmingum: 10
Tilmelding: Á tilmeldingarsíðuni ella við at ringja á tel. 31 31 58
Málbólkur: Øll ið hava hug at tekna.
Teknilærarin hevur við teknibrettir, vanligar býantar og tusjir til reintekning.
Boð ella spurning?
skriva her
Svari skjótast til ber – ella ring telefon 31 31 58 (fyrst), ella fartelefon 51 31 58.


text:
Útbúgvingarlongd: 1 ár og 6 mánaðir
Skúlagongd: Føroyar
Eftir lokna útbúgving: Sveinabræv
Sum gastronomhjálpari fært tú ta mest grundleggjandi frálæruna innan matgerð og rávørur.
Eftir lokna útbúgving kanst tú starvast sum gastronomhjálpari í kantinum ella stórkøkum á t.d. stovnum ella virkjum, ella tú kanst lesa víðari innan matyrkið.
Skúlagongdin er vanliga 40 vikur, meðan verkliga læran til gastronomatstøðara/hjálparaútbúgvingina er 38 vikur og er skipað sum yrkisútbúgving við lærusáttmála. Av hesum eru tvær vikur eftirmeting í skúlanum.
Skúlagongdin ferð fram á Tekniska skúla í Klaksvík. Og talan er um tvey skúlaskeiðir, umframt verkliga læru.
01. skúlaskeið er 20 vikur. Skeiðið endar við eftirmeting.
02. skúlaskeið á 20 vikur er lutað sundur í 10 vikur starvsvenjing og 10 vikur skúlagongd. Skeiðið endar við eftirmeting.
Fyri lærling við lærusáttmála er 2. skúlaskeið bert 10 vikur skúlagongd.
Verkliga læran til gastronomhjálparaútbúgvingina er 38 vikur og er skipað sum yrkisútbúgving við lærusáttmála, av hesum eru 2 vikur eftirmeting í skúlanum.
1. skeið
20 vikur
2. skeið
20 vikur
Yrkisútbúgvingar er skiftisútbúgvingar, har tú skiftir ímillum at vera í læru/arbeiða á einum arbeiðsplássi og at ganga í skúla.
Yrkisútbúgvingar fáast við at lærusáttmáli verður gjørdur ímillum ein arbeiðsgevara í yrkinum og ein, sum ynskir at gerast lærlingur.
Ymisk viðurskiftir eru, sum partarnir eiga at kunna seg um, áðrenn lærusáttmáli verður undirskrivaður.
Niðanfyri er stutt kunning um ymisk viðurskiftir ísv. at lærusáttmáli verður undirskrivaður og ynskir tú meiri vitan, ber til at lesa aðrastaðni á heimasíðuni ella at lesa námsskipanina, sum er viðfest niðast.
Tað eru tvær inngongdir til eina útbúgving sum gastronomhjálpari. Tú kanst antin:
Til ber at taka 1. og 2. skúlaskeið uttan sáttmála, men eftir tað slepst ikki víðari í útbúgvingini uttan at gera sáttmála við arbeiðsgevara. Hevur tú tikið skúlagongdina áðrenn tú gert sáttmála við lærumeistara, verður samlaða sáttmálatíðin stytt við 40 vikunum fyri 1. og 2. skúlaskeið.
Inngongd við sáttmála:
Ynskir tú at gera sáttmála beinan vegin, heitir tú á arbeiðsgevara í yrkinum, um at gera sáttmála tykkara millum. Tá bindur tú teg til setanina/arbeiðsgevaran til útbúgvingin er liðug eftir treytunum í sáttmálanum, sum td. at tú arbeiðir 8-16 hvønn dag og annars livir upp til skildurnar í sáttmálanum.
Arbeiðsgevarin hinvegin, bindur seg til at læra teg alt tað fakliga, ið er kravt, so at tú hevur nomið tær førleikamálini, sum eru lýst í útbúgvingarkunngerðini og verður før/ur fyri at standa útbúgvingina og sveinaroyndina áðrenn lærutíðin er av.
Gerst tú sáttmála við lærumeistara beinan vegin, byrjar tú oftast í læru, til skúlin, har tú skalt taka skúlagongdina, kallar teg inn á eitt skúlaskeið.
Inngongd uttan sáttmála:
Til ber at fara undir eina yrkisútbúgving beinleiðis eftir 9. flokk. Tú kanst byrja eina yrkisútbúgving við at søkja inn á 1. skúlaskeið á einum av miðnámsskúlunum, sum bjóða útbúgvingina.
Søkir tú beinleiðis inn á skúla uttan lærusáttmála, skal søkjast innan umsóknarfreistina hjá skúlunum. Vanliga liggur freistin um hálvan mars. Skúlarnir gera á hvørjum ári vart við, tá klárt er at søkja.
1. skúlaskeið tekur 20 vikur og byrjar vanliga í august á hvørjum ári. Um tú heldur fram á 2. skúlaskeiði, byrjar tað vanliga í januar og tekur eisini 20 vikur.
Tá tú hevur tikið eitt ár við skúlagongd, slepst ikki víðari, uttan at tú tá gerst lærusáttmála við eitt arbeiðspláss.
Næmingur, ið hevur lokið gastronomatstøðaraútbúgvingina, skal hava rokkið hesum førleikamálum:
1) Við leiðbeining siga frá um matvørur og tæna viðskiftafólki ella gestum í ymsum tænastuhøpi og søluhøpi.
2) Vitan, í sambandi við einfalda matvøruframleiðslu og matgerð, um heilsuligar og náttúrufakligar eginleikar hjá matvørum, og hvønn týdning teir hava fyri tann einstaka, framleiðaran og samfelagið.
3) Nýta rættar rávørur, tilfar, amboð, útgerð og arbeiðshættir til at greiða úr hondum einfaldar og væl lýstar arbeiðsuppgávur við røttum arbeiðslagi og handalagi.
4) Málbera seg munnliga og skrivliga á føroyskum í arbeiðshøpi og útbúgvingarhøpi.
5) Við leiðbeining nýta grundleggjandi matgerðarhættir og framleiðsluhættir og harafturat fremja innaneftirlit við støði í tilskilaðum fortreytum.
6) Við leiðbeining og við støði í føroyskari og altjóða siðvenju og menning framleiða máltíðir og veita kundatænastu og gestatænastu.
7) Við leiðbeining taka ímóti, keypa inn og bíleggja vørur. Harumframt gera fíggjarætlan og prísútrokna við støði í grundleggjandi meginreglum fyri vanligari marknaðarføring.
8) Við leiðbeining fyrireika og veita gestum tænastu í sambandi við einfalda borðreiðing á matstovuøkinum.
9) Við leiðbeining gera vanligar portiónir og borðreiða til sjálvtøku umframt gestatænastu á cafeteriaøkinum og kantinuøkinum.
10) Við leiðbeining at keypa inn og gera til reiðar rávørur, seta saman og matgera einfaldar rættir, máltíðir og matskráir við atliti at sensorikki og góðsku.
Førleikamálini í einstøku lærugreinunum eru ásett í námsskipanini.
Ymisk viðurskiftir eru, sum partarnir eiga at gera sær greitt, áðrenn sáttmálin verður undirskrivaður.
Lærlingurin eigur at vita, hvat hann skal læra ígjøgnum lærutíðina, hvussu long lærutíðin er, hvar skúlagongdin er, hvønn sáttmála/fakfelag yrkið hoyrir til, hvør lønin er og um sáttmálin inniheldur rætt til løn undir sjúku ella um lærlingurin skal søkja um sjúkradagpening undir sjúku.
Lærumeistarin skal hava læruplássgóðkenning áðrenn hann kann taka lærling. Harafturat eigur lærumeistarin at kunna seg um lærumálini og tryggja sær, at fyritøkan fær lært lærlingin tað, sum er kravt. Lærumeistarin skal eisini tryggja sær, at faklært fólk er til at taka sær av lærlinginum.
Áðrenn tú skrivar undir sáttmála, er umráðandi at hava í huga, at tú:
Heldur yvirlit – eisini tá ið á stendur
Ert arbeiðssam/ur og handalig/ur
Hevur gott reinføri
Dugir at arbeiða sjálvstøðugt og í toymi
Ert tilreiðar til skiftandi arbeiðstíðir
Leggur dent á góðsku og smálutir
Ert tænastusinnað/ur
Ert kreativ/ur
Lærusáttmálin partarnir undirskriva sína millum, er galdandi til lærlingurin hevur staðið sveinaroyndina og fyri at ógilda sáttmálan krevst, at báðir partar skriva undir. Tó er ein royndartíð á 6 mánaðar ásett, har báðir partar kunnu siga sáttmálan upp, eisini hóast teir ikki eru samdir um avgerðina.
Royndartíðin á 6 mánaðir er einans galdandi fyri tíðina á arbeiðsplássinum. Tað merkir, at er skúlagongd partur av teimum fyrstu 6 mánaðunum, verður hendan tíðin løgd afturat royndartíðini á 6 mánaðir.
Hetta er ásett fyri at geva pørtunum umhugsunartíð. Eftir at lærlingurin hevur verið á læruplássinum í 6 mánaðir, hevur hvørgin parturin møguleika fyri at siga sáttmálan upp, uttan so at sáttmálin verður álvarsliga misrøktur av øðrum partinum. Tó hava partarnir møguleika fyri at siga sáttmálan upp, um teir eru samdir um avgerðina og báðir undirskriva uppsøgnina.
Skal sáttmálin sigast upp, verður hetta gjørt við at útfylla oyðublaðið "Umsókn um broyting í lærusáttmála" og senda Yrkisdeplinum.
Tað er umráðandi, at lærusáttmálin verður sendur Yrkisdeplinum beint sum hann er undirskrivaður, tí læran kann í fyrsta lagi byrja frá tí degi, Yrkisdepilin hevur móttikið sáttmálan. Hetta er einans galdandi, um sáttmálin er rætt útfyltur frá byrjan og allir neyðugir upplýsingar fylgja við sáttmálanum.
Er sáttmálin ikki rætt útfyltur ella mangla upplýsingar ella skjalprógv, ið hoyra til sáttmálan, er sáttmálin ikki endaliga góðkendur, fyrr enn Yrkisdepilin hevur móttikið øll skjalprógv. Heitir Yrkisdepilin á partarnar um at broyta ella rætta í sáttmálanum, ella at senda nýggj skjalprógv, skal hetta gerast beinan vegin. Verður hetta ikki gjørt beinan vegin kann tað hava við sær, at sáttmálin ikki verður roknaður sum góðkendur, fyrr enn frá tí løtu, at Yrkisdepilin hevur móttikið manglandi upplýsingarnar.
Tá sáttmálin er góðkendur, verður hann sendur lærlingi og lærumeistara aftur. Er talan um lærling undir 18 ár, verður sáttmálin eisini sendur verjanum.
Lærutíðin er ymisk fyri hvørja útbúgving og avhongur av, um tú hevur aðra útbúgving, ið hevur partvíst samanfallandi lærdóm við útbúgvingina tú fert undir. Handverksútbúgvingarnar eru tær flestu so mikið sermerktar, at lærutíðin ikki broytist nógv, uttan so at tú hevur tikið skúlaskeiðini til útbúgvingina, áðrenn læran byrjar ella hevur arbeitt nógv ár innanfyri yrkið, sum tú fert í læru í. Eitt nú verður lærutíðin ikki stytt, hóast tú hevur eina miðnámsútbúgving, men tú sleppur undan at taka somu skúlafakini umaftur, um tú hevur tey frammanundan.
Hevur tú arbeitt innan yrkið í nógv ár við viðkomandi uppgávum, kann søkjast um stytting í lærusáttmálanum. Fyri at fáa játtað stytting, skal skjalprógv fylgja við, har lýst verður:
Lærutíðin, ið er ásett í sáttmálanum, fevnir um læruna á arbeiðsplássinum, skúlagongd og feriu.
Í ávísum førum ber til at leingja sáttmálan. Les meira um hetta á síðunum "Til lærlingar" ella "Til lærupláss".
Skúlagongdin Útbúgvingin tekur 3 ár 7 mánaðir, og er lutað sundur í verkliga læru á góðkendum læruplássi og skúlagongd.
Skúlagongdin í útbúgvingini íroknað eitt sveinaroynd er 57 vikur. Skúlagongdin er býtt í fýra skúlaskeið. Fyri at halda fram á einum skúlaskeiði skal næmingurin hava staðið fyrra skúlaskeiði og fyri at sleppa til 3 og 4 skúlaskeið skal næmingurin umframt at hava staðið 2. skúlaskeið hava góðkendan lærusáttmálað.
Skúlagongdin verður skipað samsvarandi mynd 1.
Mynd 1: Skipan av skúlagongd og longd á skúlaskeiðum
Møguligt er at byrja útbúgvingina við lærusáttmála ella uttan lærusáttmála. Um næmingurin byrjar útbúgvingina uttan lærusáttmála, byrjar útbúgvingin við skúlagongd. Ger næmingurin lærusáttmála meðan hann gongur í skúla, fær næmingurin alt skúlaskeiðið góðskrivað í lærutíðini.
Hjá næmingi, sum hevur lokið ein part av skúlagongdini í útbúgvingini, verður lærutíðin stytt samsvarandi loknu skúlagongdini.
Um næmingurin hevur arbeiðsroyndir ella aðra yrkisútbúgving, áðrenn hann byrjar í læru, kann næmingurin fáa lærutíðina stytta sambært meginreglu fyri stytting í lærusáttmála. Yrkisnevndin tekur avgerð um møguliga stytting av lærutíðini eftir umsókn frá sáttmálapørtunum.
Skúlagongdin í útbúgvingini fevnir um almennar lærugreinar, yrkislærugreinar og vallærugreinar.
Yvirlit og tímatal fyri allar lærugreinarnar sæst í námsskipanini fyri útbúgvingina.
Ert tú 25 ár ella eldri og hevur í minsta lagi trý ára starvsroyndir, kanst tú verða førleikamett/ur innan skrivstovuútbúgving.
Ein førleikameting kann vera við til at stytta munandi um lærutíðina, um hon vísir, at tú hevur viðkomandi førleikar innan yrkið, ið tú hevur valt at útbúgva teg í.
Ein og hvør, sum lýkur treytirnar, kann søkja Yrkisdepilin um at verða førleikamettur. Ein førleikameting er ein tilgongd, ið fevnir um innsavnan og skráseting av upplýsingum um royndir og førleikar, ið ein umsøkjari hevur. Tað er umsøkjarin, ið hevur ábyrgdina av at útvega allar neyðugar og viðkomandi upplýsingar. Upplýsingarnar verða fingnar til vega við samrøðu, váttanum, prógvum, uppgávuloysnum o.s.fr. Ein meting verður gjørd av innsavnaðu og skrásettu førleikunum. Henda meting tekur altíð støði í einari viðkomandi føroyskari útbúgving, sum umsøkjarin ætlar sær at fara undir. Førleikametingin endar við einari niðurstøðu, sum er eitt løggildugt skjal, ið prógvar tínar førleikar.
Les meira um førleikameting innan føroysku lærlingaútbúgvingarnar aðrastaðni á heimasíðuni hjá Yrkisdeplinum.
Set teg í samband við vegleiðingina í Yrkisdeplinum, at fáa nærri kunning um tínar møguleikar.
Lærlingar fáa fasta løn ígjøgnum lærutíðina, bæði tá teir eru til arbeiðis og tá teir eru í skúla. Lærlingar eru fevndir av sáttmála ímillum arbeiðsgevarar og fakfeløg, sum eru partar á arbeiðsmarknaðinum. Minstalønin, sum lærlingur kann lønast eftir, er ásett í sáttmálanum ella lønartalvuni, sum hoyrir til sáttmálan.
Lærumeistarin fær endurrindað part av lønini, sum lærlingurin fær, tá hann er í skúla, við at søkja Yrkisdepilin um endurgjald.
Partarnir hava altíð møguleika at áseta hægri løn. Tá skal hetta eyðmerkjast í sáttmálanum. Endurgjaldið, ið lærumeistarin kann søkja Yrkisdepilin um at fáa endurrindað ígjøgnum lærutíðina, verður roknað av lærlingalønini og ikki av faktisku lønini, ið arbeiðsgevari rindar.
Nýggjastu sáttmálin og lønartalvan eru altíð at finna á heimasíðuni hjá Vinnuhúsinum: www.industry.fo.
Ert tú í læru hjá eitt nú Landsverk ella øðrum almennum stovni, ert tú lønt/ur eftir sáttmála ímillum handverkarafeløgini og Fíggjarmálaráðið. Lønartalvan er at finna á heimasíðuni hjá Fíggjarmálaráðnum undir Lønardeildini: www.fmr.fo.
Tá ið tú ert liðug/ur við útbúgvingina kanst tú arbeiða í yrkinum, stovna egna fyritøku ella fara undir framhaldslesnað. Heldur tú fram við lesnaðinum, kann verða neyðugt at taka ávís fak á miðnámsstigi, áðrenn tú kanst lesa víðari.
Ynskir tú at vita meira neyvt, hvørji krøvini til víðari lestur eru, kanst tú seta teg í samband við Vegleiðingarstovuna, www.vegleiðingarstovan.fo, ein av vegleiðarunum á miðnámsskúlunum ella skúlan tú umhugsar at søkja inn á, fyri at fáa neyvt svar.
Her er listi yvir lærupláss, sum í løtuni hava – ella hava havt - lærlingar í læru innan yrkið. Virkir og stovnar, sum ynskja at taka lærlingar í læru, skulu søkja um at fáa eina læruplássgóðkenning innan tey yrki, sum læruplássið kann bjóða.


text:
Norðoyingar standa saman – onga kollvelting
Hvat eru bæði klaksvíkingar og norðoyingar kendir fyri? Um vit hyggja at, hvussu onnur síggja okkum, so er fyrsta svarið uttan iva sum lokalpatriotar. Og tað skulu vit bara vera stolt av. Samanhaldið millum okkum borgarar í Klaksvíkar kommunu og norðoyingar annars ger okkum til nakað serligt í føroyskum høpi. Vit eru ikki býtt sundur í “vit” og “tit”, men standa saman – úteftir. Lat okkum eisini gera tað inneftir.
Framburðurin í Klaksvíkar Kommunu er ikki minst orsakaður av hesum samanhaldi. Vit standa saman um eitt felags fótbóltsfelag fyri allar Norðoyggjar. Vit standa saman um okkara sjúkrahús, okkara lokalu avís, lokala bryggjaríið, lokala peningastovnin og so framvegis. Og vit standa saman um vinnulívið í Klaksvík. Lokala vinnulívið stuðlar borgarunum og borgararnir stuðla lokala vinnulívinum. Og hetta hevur uttan iva gjørt, at har líknandi virksemi aðrastaðni í landinum hevur mugað snarað lyklinum um, hevur virksemið í Klaksvík ikki bara yvirlivað, men í nógvum lutum verið fremst á sínum øki í landinum.
Kommunan er í dag væl fyri, tó at ávísar ábøtur eru neyðugar at gera, serliga viðvíkjandi betri stýring av projektum og tí fíggjarliga av tí og meira innliti og gjøgnumskygni til borgaran. Tað er hvørki neyðugt ella ynskiligt við nakrari kollvelting, og eg ivist ikki, at um tað skal vera, so fer at bera væl til at fremja neyðugu ábøturnar saman við teimum, sum manna núsitandi býráð. Eru tey opin fyri samstarvi um tað, skal tað ikki skorta við vilja frá okkara síðu.
Vit mugu eisini standa saman um teir almennu stovnarnar í kommununi, hóast teir ikki sortera undir kommunala geiran. Kommunan hevur framvegis sín stóra leiklut, ið er at skapa karmar, veita lendi, sparra og vera í dialogi við stovnarnar. Eisini skulu vit royna at fáa fleiri stovnar og meira alment virksemi til næststørsta býin í landinum, tí allir hava teir verið sólskinssøgur. Klaksvíkar Sjúkrahús er helst hjartabarnið, men eisini Sjónám, Húsarhaldsskúlin, Tekniski Skúli og deildirnar av størri stovnum eru í dag funktiónir, sum ongin okkara hvørki kann ella vil vera fyriuttan.
Her skulu vit menna verandi karmarnar til almennu stovnarnar og gera tað attraktivt fyri fleiri at koma til Klaksvíkar. Ítøkiliga skal Klaksvíkar Sjúkrahús fyrst hava betri kringumstøður, atkomuviðurskifti og parkeringsmøguleikar. Hesar eru vorðnar ótíðarhóskandi fyri eitt framkomið, vitanartungt og borgaravent sjúkrahús, og farast skal í gongd beinanvegin eftir valið. Hetta er eitt mál av mongum, har tað er óhugsandi, at vit ikki kunnu standa saman um tað.
Tað er samanhaldið, ið ger Klaksvíkar Kommunu bæði sterka og serliga. Eftir býráðsvalið ætlar Fólkaflokkurin at føra ein savnandi kommunupolitikk, har uppskot, ið eru til gagns fyri trivnað, borgara og kommunu ikki skulu fellast, bert tí at tey koma frá andstøðuni. Koma vit sjálvi í andstøðu, fara vit á sama hátt eisini at vera konstruktiv og taka undir við teimum samgonguuppskotunum, ið eru til gagns fyri lokalsamfelagið.
Ynskir tú at samanhaldið, ið eyðkennir klaksvíkingar og norðoyingar í øllum øðrum lutum, eisini skal síggjast í býráðnum, so gev mær og Fólkaflokkinum tín stuðul tann 10. november.
Frímund Hansen, valevni fyri Fólkaflokkin til býráðsvalið í Klaksvíkar Kommunu


text:
St. Kitts og Nevis
Saint Kitts og Nevis (enskt; Saint Kitts and Nevis) eru eitt oyggjaríki í Karibiahavinum. Landið er oyggjaland, størsta oyggin er Saint Kitts og ein minni oyggj eitur Nevis. Íbúgvatalið er umleið 43.000. Bassaterre er høvuðsstaðurin í oyggjunum og liggur á oynni St.Kitts, sum er tann norðara oyggin. Landið er eitt kongsveldi við Elisabeth II drotning sum stjórnarovasta. Oyggjarnar hava eisini sítt egna ting og guvernør. Tað hægsta punktið er fjallið Mount Liamuiga, ið er 1.156 metrar yvir havinum. Tey flestu fólkini eru av afrikanskum uppruna.
Slóðir[rætta | rætta wikitekst]


text:
- Tíðindi, mentan og ítróttur
Sleppa aftur at ferðast
Avstralskir ríkisborgarar sleppa nú aftur av landinum at ferðast, upplýsir forsætisráðharrin, Scott Morrison.
Seinastu 18 mánaðirnar hevur verið at kalla forboðið hjá avstraliarum at fara landinum, uttan í heilt serligum førum, men nú verða strongu í landinum koronutiltøkini sett úr gildi.
Reglurnar eru framvegis strangari enn í øðrum londum.
Koppsett fólk í Avstralia, sum fara á landinum, skulu í sóttarhald í sjey samdøgur, tá tey koma heimaftur.
Tey, sum ikki eru koppsett, skulu í sóttarhald í 14 dagar á gistingarhúsi, og tey skulu sjálvi rinda fyri uppihaldið.
Nýggju reglurnar koma í gildi 1. november.
Útlendsk ferðafólk sleppa kortini framvegis ikki inn í Avstralia, og tað er óvist, nær markið verður latið uppaftur fyri ferðafólki.